Messi si môže robiť, čo chce. Je najlepší v dejinách, tvrdí tréner

BRATISLAVA. Každý z fenomenálnej trojice je najväčším esom svojej krajiny. Aj keď o ich chémii mnohí pochybovali, nikto z nich v službách Barcelony na seba nežiarli. Je to dokonalý súlad troch veľkých osobností, ktoré spojili sily. Všetci traja uvažujú v sekunde, rozhodujú sa v sekunde. Spolu skórujú, bránia, spolu sa tešia. V kabíne sa spoločne fotia. Katálanci v utorkovom súboji prvého kola základnej fázy Ligy majstrov znemožnili Celtic Clasgow debaklom 7:0. A ústrednou postavou súboja bola opäť chýrna trojica. Messi dal tri góly a na ďalší prihral, Neymar dal gól a na štyri asistoval, Suaréz strelil dva a na jeden prihral. „Messi hrá s úplnou voľnosťou. Robí si, čo chce. Je najlepším hráčom na každej pozícii, takže si môže vyberať miesto, kde uzná za vhodné. Nech už hrá ako deviatka, osmička alebo šestka, je najlepší. Dokáže naplánovať perfektné prihrávky na štyridsať metrov a umiestniť ju presne tam, kam chce. Pre mňa je najlepším hráčom histórie,“ vyhlásil tréner Barcelony Luis Enriqué po zápase pre médiá. Po víkende čelil tréner veľkej kritike, keď jeho tím prehral doma s nováčikom španielskej ligy Alavesom 1:2. Aj preto, že tréner vynechal zo základnej zostavy až osem stabilných hráčov. Proti Celticu však hrala Barcelone opäť  v najsilnejšej zostave. V dvadsiatej piatej  minúte prišlo vrcholné číslo. Po dlhej sérii prihrávok Barcelony prevzal loptu Messi, dvakrát si ju vymenil s Neymarom a po vyšachovaní obrany súpera strelil druhý gól. Messi  pôsobil dlhé roky konzervatívne a na imidži si nezakladal. Vlani však prekvapil prvými tetovaniami a nedávno poriadne šokoval. Nechal si na hlave spraviť blond extravagantný preliv, ktorý mu navrhol jeho kaderník. "Chcel som začať od začiatku," vysvetľoval zmenu Messi.


Mick Jagger na koncerte vo Varšave skritizoval reformu súdnictva

Spevák sa tak symbolicky pridal k odporcom vládnych krokov.

VARŠAVA. Frontman britskej rockovej skupiny The Rolling Stones počas nedeľňajšieho koncertu vo Varšave skritizoval poľskú vládnu reformu týkajúcu sa súdnictva. Mick Jagger sa tak symbolicky pridal k množstvu odporcov, ktorí tvrdia, že inkriminovaná zmena poškodzuje demokraciu. Informovala o tom v pondelok agentúra Reuters. Nové zákony nútia poľských sudcov, ktorí majú 65 a viac rokov - vrátane predsedníčky Najvyššieho súdu Malgorzaty Gersdorfovej -, odstúpiť z funkcie. Legislatíva je súčasťou rozsiahlej reorganizácie, ktorá je podľa vládnucej konzervatívnej strany Právo a spravodlivosť (PiS) potrebná na odstránenie pretrvávajúceho komunistického dedičstva. "Som príliš starý na to, aby som bol sudca, ale som dosť mladý na to, aby som mohol spievať," vyhlásil pred publikom 74-ročný Jagger počas šou skupiny na národnom futbalovom štadióne v poľskom hlavnom meste. Európska únia, ľudskoprávne skupiny, medzinárodné organizácie, ako aj poľské opozičné strany skritizovali tieto zmeny s tým, že podkopávajú nezávislosť súdov a posilňujú vplyv politikov. Poľsko zvrhlo komunizmus v roku 1989 a odtrhlo sa tak od systému nastoleného bývalým Sovietskym zväzom po druhej svetovej vojne. K odstaveniu komunizmu v Poľsku došlo iba niekoľko mesiacov pred pádom Berlínskeho múru. Kľúčovou postavou tohto procesu bol Lech Walesa, vodca prodemokratického odborového hnutia Solidarita. Walesa pred koncertom napísal Jaggerovi list, v ktorom ho požiadal, aby sa počas svojho pobytu v Poľsku vyjadril k danej problematike. V pondelok Walesa poďakoval The Rolling Stones tvítom: "Skutočná solidarita vždy zvíťazí." Poľsko vstúpilo do EÚ v roku 2004 ako najväčší bývalý komunistický člen tohto bloku a modelový príklad mierového prechodu k demokracii vo východnej Európe. Roztržky medzi Varšavou a EÚ ohľadom zmien v justícii a ďalších reforiem však poškvrnili reputáciu krajiny v Európe, analyzuje záverom Reuters.


Čepelová postúpila do semifinále. Ak uspeje, predstihne Šarapovovú

Na hlavnej profesionálnej úrovni je v semifinále po vyše dvoch rokoch. Slovenská tenistka Jana Čepelová sa môže dostať do najlepšej svetovej stovky.

TOKIO. Slovenská tenistka Jana Čepelová zvíťazila za 131 minút 3:6, 6:4, 6:1 nad rovnako nenasadenou domácou Kurumi Narovou v stretnutí piatkového štvrťfinále dvojhry na turnaji WTA International Hashimoto Sogyo Japan Women´s Open Tennis v japonskom Tokiu (dotácia 250 000 USD, tvrdý povrch). Zverenkyňa Martina Zathureckého si v sobotu v semifinále zahrá s úspešnou z duelu Christina McHalová (USA-7) - Viktorija Golubicová (Švaj.). Už má istotu 110 bodov do hodnotenia a prémie 11 300 USD brutto. "Som veľmi rada, že som dnešné štvrťfinále zvládla, bol to náročný deň. Pár hodín sme čakali vinou dažďa a napokon nás presunuli do haly, v ktorej bol trochu rýchlejší povrch. Teší ma, že som si naň po čase zvykla a dokázala som moju hru zlepšiť, čo viedlo k víťazstvu," uviedla Jana Čepelová pre agentúru SITA. Dvadsaťtriročná Košičanka Čepelová, aktuálne 115. v renkingu, čelila 24-ročnej bývalej 32. žene počítačového poradia Narovej (81.) premiérovo v kariére. McHalovú (53.) zdolala 7:6 (3), 2:6, 6:4 v sezóne 2013 na parížskom antukovom grandslamovom Roland Garros. Golubicovej (73.) podľahla 4:6, 2:6 vlani v novembri na podujatí ITF na "harde" v americkom Wacu v Texase. "Hrala som proti McHalovej už dosť dávno pred troma rokmi na antuke v Paríži. Budem sa snažiť čo najlepšie zregenerovať a pripraviť na semifinále," predznamenala Slovenka.Niekdajšia členka Top 50 Čepelová je vo svojom prvom semifinále na hlavnej profesionálnej úrovni (nevrátane "challengerovej") od júla 2014, keď sa jej to podarilo na antuke vo švédskom Bastade. Dosiaľ jediné finále si zahrala predvlani v apríli na zelenej antuke v americkom Charlestone. V nezáväznom online prepočtovom svetovom rebríčku figuruje Čepelová na 101. mieste. Sobotňajší úspech by ju vyniesol približne o desať priečok vyššie presne nad suspendovanú slávnu Rusku Mariu Šarapovovú. Dvojhra - štvrťfinále:Jana Čepelová (SR) - Kurumi Narová (Jap.) 3:6, 6:4, 6:1 za 131 minút


Zväz uspel s odvolaním, Slovensko proti Walesu zaplní tribúny

BRATISLAVA. Futbalisti Slovenska odohrajú najbližší zápas kvalifikácie o postup na európsky šampionát proti Walesu pred plným hľadiskom (hrá sa 10. októbra v Trnave). Odvolací orgán Európskej futbalovej únie (UEFA) vyhovel žiadosti Slovenského futbalového zväzu o zrušenie trestu. Zároveň znížil finančnú pokutu z pôvodných 20-tisíc eur na 15-tisíc. „Odvolací orgán UEFA zároveň zobral do úvahy aj fakt, že Slovenský futbalový zväz doteraz nikdy nebol disciplinárne stíhaný za rasizmus,“ píše sa v stanovisku Slovenského futbalového zväzu (SFZ). Slováci podali odvolanie v utorok a odpoveď prišla až nečakane rýchlo. Už vo štvrtok. O zápas proti Walesu je veľký záujem, všetky lístky sa už dávnejšie vypredali. „Lístky, ktoré si fanúšikovia zakúpili prostredníctvom Maxiticket a SFZ, sú naďalej platné a ich držitelia sa bez problémov dostanú na štadión," vysvetľuje futbalový zväz. Šéf zväzu Ján Kováčik ešte v utorok v rozhovore pre SME avizoval, že v prípade trestu využije Slovensko reglement UEFA a zaplní štadión deťmi do 14 rokov. Po zrušení trestu to už neplatí. „Prihlásené deti zo základných škôl a futbalových klubov sa nebudú môcť na tomto stretnutí zúčastniť, keďže vstupenky boli už dávnejšie vypredané. Prijímanie objednávok na vstupenky pre deti je preto pozastavené," uvádza sa v stanovisku zväzu. Ako kompenzáciu zväz pozýva deti na prípravný zápas proti Paraguaju (hrá sa 13. októbra v Bratislave), na ktorý im ponúka voľné vstupenky. Disciplinárna komisia UEFA pôvodne potrestala Slovensko za správanie sa divákov v sektore hostí počas septembrového kvalifikačného zápasu v Maďarsku. Naši priaznivci majú excelentnú reputáciu a nezaslúžia si, aby boli potrestaní rovnakým spôsobom ako malá skupina fanúšikov, ktorých UEFAp ríslušným trestom pokarhala za ich správanie. UEFA prekážali pokriky, ktoré zazneli zo sektora slovenského fanúšikov. „Bi a bi Maďara do hlavy" a "Maďari za Dunaj". A plus nejaké ďalšie. Vyžiadali sme si zdôvodnenie a urobili sme rozbor. Na základe toho sme využili všetky možnosti, ktoré máme. Skoncipovali sme odvolanie,“ vysvetľoval ešte v utorok šéf zväzu Kováčik. „SFZ v odvolaní argumentoval tým, že v prípade týchto pokrikov nešlo o rasizmus, ale o politickú provokáciu,“ naznačil zväz v stanovisku. Možno pomohla aj intervencia Walesu. Tamojšiu futbalovú asociáciu pôvodné rozhodnutie UEFA tiež rozhorčilo. „Naši priaznivci majú excelentnú reputáciu a nezaslúžia si, aby boli potrestaní rovnakým spôsobom ako malá skupina fanúšikov, ktorých UEFA príslušným trestom pokarhala za ich správanie," uviedla futbalová asociácia Walesu vo svojom stanovisku. Do Trnavy si rezervovalo vstupenky vyše 2-tisíc fanúšikov Walesu a väčšina z nich už uhradila cestovné a zaplatila za rezervácie ubytovania. Hrozilo im, že by o svoje peniaze prišli. „Cestovné poistenie sa nevzťahuje na zrušenie udalosti, pretože rezervácie letov a hotelov sú stále platné, takže nič nebráni tomu, aby sa cesta uskutočnila,” vysvetlila televízia Sky Sports. Tiež uviedla, že ceny spiatočných letov z Walesu do Bratislavy sa vyšplhali až na 250 libier (280 eur). K tomu treba ešte pripočítať náklady za ubytovanie v Trnave.


V Indonézii zadržali kapitána potopeného trajektu, nezvestných je 193 ľudí

JAKARTA. Indonézske úrady zadržali kapitána trajektu, ktorý sa v pondelok potopil na sumatrianskom jazere Toba, zanechajúc troch mŕtvych a najmenej 190 nezvestných. Plavidlo mohlo pritom prevážať maximálne 60 osôb a bolo prevádzkované ilegálne, čo záchranárom znemožňuje pátranie. Polícia predpokladá, že mnoho obetí je uviaznutých vo vnútri plavidla. Dosiaľ sa podarilo zachrániť 18 ľudí a objaviť telá troch mŕtvych. Nezvestných je 193 osôb vrátane detí .Záchranári ešte stále nelokalizovali potopený trajekt KM Sinar Bangun na dne 450 metrov hlbokého jazera, informovala vo štvrtok stanica BBC. Nehody trajektov sú v Indonézii, tvorenej veľkým súostrovím, časté, a to najmä počas islamského sviatku íd al-fitr, ktorý pripadol na minulý týždeň. Milióny ľudí vtedy cestujú po celej krajine do svojich domovov alebo za príbuznými. V indonézskom jazyku sa tento sviatok moslimov nazýva Hari Raya Puasa. Jazero Toba sa nachádza v sopečnom kráteri a je obľúbenou turistickou destináciou. S dĺžkou 100 kilometrov a šírkou 30 kilometrov ide o najväčšie jazero v Indonézii a zároveň najväčšie jazero vulkanického charakteru na svete.


Súd poslal do väzby podozrivého z vraždy aktivistky Grigorievovej

Zadržali občana Kirgizska Davrona Muchamedova.

MOSKVA. Petrohradský súd vyhovel v prípade vraždy známej miestnej aktivistky Jeleny Grigorievovej žiadosti vyšetrovateľov a poslal do väzby jej známeho. S odvolaním sa na informácie jednotnej tlačovej služby mestských súdov o tom v piatok informovala agentúra Interfax. V súvislosti s podozrením z vraždy Grigorievovej zadržali občana Kirgizska Davrona Muchamedova. Vyšetrovatelia pôvodne podľa agentúry pracovali s viacerými verziami vraždy Grigorievovej vrátane motívu súvisiaceho s jej verejnou činnosťou. Momentálne sa však prikláňajú k verzii, podľa ktorej mal motív vraždy osobný charakter. Z doterajších výsledkov vyšetrovania vyplýva, že podozrivý aj obeť boli známi. Muchamedov sa podľa hlavnej verzie vyšetrovania v noci 21. júla pod vplyvom alkoholu pohádal s Grigorievovou, pričom ju následne osemkrát bodol nožom do chrbta a do oblasti tváre. Aktivistka zraneniam na mieste podľahla.


Holandsko odobralo občianstvo štyrom džihádistom

Minister spravodlivosti po prvýkrát využil možnosť odobrať občianstvo členom džihádistickej skupiny.

HAAG. Holandský minister spravodlivosti Stef Blok odobral občianstvo štyrom Holanďanom, ktorí podľa vlády vycestovali do konfliktnej zóny v zahraničí a pripojili sa k teroristickej organizácii. Minister tak po prvýkrát využil možnosť odobrať občianstvo členom džihádistickej skupiny. Identitu osôb ani krajinu, do ktorej vycestovali, úrady nezverejnili. Štyri osoby zbavené holandského občianstva taktiež získali štatút nežiaducich cudzincov, čo znamená, že sa nemôžu legálne vrátiť do Holandska ani žiadnej inej krajiny Schengenskej zóny. V posledných rokoch ušlo viacero Holanďanov najmä do Sýrie a Iraku, kde sa pripojili k extrémistickým organizáciám, predovšetkým k Islamskému štátu.


Venezuelský prezident Maduro ohlásil zavedenie virtuálnej meny petro

Nová mena s názvom "petro" bude podľa Madura krytá venezuelskými rezervami ropy.

CARACAS. Venezuela zavedie virtuálnu menu, ktorá krajine pomôže bojovať proti "finančná blokáde" zo strany Spojených štátov. Uviedol to v pondelok podľa agentúry AFP venezuelský prezident Nicolás Maduro. Nová mena s názvom "petro" bude podľa Madura krytá venezuelskými rezervami ropy a ďalších prírodných zdrojov. Washington na konci augusta uvalil na Venezuelu tvrdé ekonomické sankcie, ktorých cieľom je okrem iného znemožniť krajine prístup na finančné trhy v USA. Sankcie sú namierené "proti diktatúre vo Venezuele" a obmedzujú napríklad nákup dlhopisov venezuelskej vlády. Venezuela už štyri roky zápasí s hospodárskou recesiou spôsobenou zlyhaním socialistického riadenia ekonomiky a prepadom globálnych cien ropy. Trpí tým aj väčšina obyvateľov krajiny, ktorí majú obmedzený prístup k potravinám a liekom kvôli ich nedostatku alebo kvôli tomu, že si ich nemôžu dovoliť. Oficiálne venezuelskú menou je bolívar, ktorého hodnota v dôsledku hospodárskej krízy prudko klesá.


Tulene obsadili kalifornskú pláž, ktorú zavreli počas shutdownu

Niektoré ležia na bruchu, obhadzujú sa pieskom a vyvaľujú sa. Drakeovu pláž v Kalifornii obsadilo stádo tuleňov sloních. A zrejme z nej tak skoro nezmiznú. Pláž severne od San Francisca sa stala skvelým útočiskom pre morské cicavce, pretože ju už tridsaťpäť dní nenavštevovali ľudia. Bola zavretá z dôvodu amerického shutdownu. Počas neho prestali fungovať viaceré vládne inštitúcie, vrátane Služby národného parku, ktorá sa stará aj o časť pobrežia, kde leží Drakeova pláž. Tulene zvyknú z pláže vyháňať. Je určená pre turistov, tulene majú vyhradené iné pláže v okolí, kde ich ľudia nemôžu vyrušovať. Počas shutdownu však tulene nemal kto odháňať. Keď sa správcovia na pláž vrátili, našli na nej zhruba deväťdesiat jedincov. Ani teraz sa však nebudú snažiť tulene presunúť, niektoré samice sú totiž gravidné a na pláži sú aj novonarodené mláďatá. Prekážkou by mohlo byť aj to, že dospelé samce tuleňa slonieho môžu vážiť aj viac ako dvetisíc kilogramov. Tulene slonie síce na prvý pohľad pôsobia mierumilovne, no pre ľudí môžu byť nebezpečné. "Napriek ich poslušnému a nemotornému vzhľadu, môžu byť tulene slonie extrémne rýchle a niekedy aj agresívne, ak sa k nim dostanú príliš blízko ľudia či ich domáce zvieratá," píše na svojom webe americký Národný úrad pre oceán a atmosféru. Aj po skončení shutdownu zostávajú Drakeova pláž a priľahlé cesty počas týždňa naďalej uzavreté pre autá, chodcov aj cyklistov. Cez víkend robili správcovia parku krátke pešie vychádzky, aby si turisti mohli z diaľky obzrieť kolóniu tuleňov.


Zvolenčania vymysleli niečo nevídané. Za prehru s Detvou zaplatia svojim fanúšikom vstupné

ZVOLEN. Hokejisti HKM Zvolen sa rozhodli kompenzovať fanúšikom slabý výkon v piatkovom zápase 16. kola Tipsport ligy, keď na vlastnom ľade prehrali s Detvou 1:5. Ako ospravedlnenie zaplatia svojim priaznivcom vstupné na domáci duel 18. kola s Košicami (streda 30. októbra o 18.00 h). "Môžeme prehrať po boji, v ktorom necháme na ľade dušu a všetky sily, to sa ale s Detvou nestalo. Bezduchý výkon zatienený trpkou prehrou nás všetkých v kabíne hnevá. Osobné ambície nikdy nesmú prekonať spoločné ciele HKM. V prvom rade hráme za logo na hrudi a nie za meno na chrbte. K tomu musíme pridať energiu, umenie, srdce a nekonečnú túžbu po víťazstve. Už len tým budeme k výhram bližšie ako náš súper. Každého fanúšika, ktorý si našiel a nájde cestu na štadión, si vážime a toto gesto patrí práve vám," uviedol na webe Zvolena kapitán tímu Ivan Švarný.


Z mierového centra na Donbase odchádzajú Rusi

Cieľom centra, odkiaľ odchádzajú ruskí vojaci, bolo dohliadanie na dodržiavanie Minských dohôd.

MOSKVA. Rusko sťahuje svojich zástupcov v Spoločnom centre pre kontrolu a koordináciu (JCCC), ktoré sa na juhovýchode Ukrajiny usiluje o presadzovanie prímeria medzi znepriatelenými stranami. Informovalo o tom v pondelok na svojej internetovej stránke ruské ministerstvo zahraničných vecí. Podľa neho ukrajinská strana "úmyselne vytvorila napätú morálnu a psychologickú situáciu" pre zástupov Ruska v JCCC. Tí preto opustia Ukrajinu už v utorok. Ruský rezort diplomacie vo svojom vyhlásení pripomína, že JCCC, ktorého cieľom je pomáhať pri realizácii minských dohôd, založili v septembri 2014 na žiadosť ukrajinskej strany, a to na základe dohôd medzi prezidentmi Ruska a Ukrajiny. V Centre pôsobia zástupcovia ukrajinských a ruských ozbrojených síl (75 dôstojníkov, ktorí sa menia každé tri mesiace). V počiatočnej fáze boli v Centre aj zástupcovia samozvaných republík v Donbase. Ministerstvo taktiež uviedlo, že JCCC sa od svojho vzniku stalo dôležitým mechanizmom na dosiahnutie mierového urovnania konfliktu na juhovýchode Ukrajiny a zohralo významnú úlohu pri monitorovaní situácie a riešení sporných otázok pozdĺž demarkačnej línie medzi stranami v Donbase. Podľa ruského ministerstva sa však centrum stretlo s vážnymi ťažkosťami v dôsledku postoja ukrajinských orgánov. "Napríklad Kyjev kategoricky namietal proti akémukoľvek dokumentovaniu riadenia operácií Centra. Pokusy vyriešiť tento problém bilaterálne, ako aj na úrovni minskej kontaktnej skupiny alebo normandského formátu však neboli úspešné," konštatoval rezort. Podľa neho ukrajinská strana - v rozpore s dohodou medzi prezidentmi Ruska a Ukrajiny o zriadení a nasadení Centra - "úmyselne vytvorila napätú morálnu a psychologickú situáciu" pre ruský personál v JCCC a brzdila plnenie ich úradných povinností.


DOBRÉ RÁNODobré ráno: Most a SNS sa postavili proti Smeru, hrá sa o kandidáta Fica

Minúta po minúte

Rozhádaná koalícia

Scenáre vývoja

Stĺpček šéfredaktorky

Komentár Tkačenka

Podcast

Ak v tom už strácate prehľad, verte, nie ste sami. Najskôr vypočúvanie kandidátov na ústavných sudcov skončilo groteskou a Robert Fico mal problémy dokázať 15 rokov praxe.  Najnovšie sa zase politici sporia, či dnešná voľba má byť verejná alebo tajná. A špekuluje sa, že Smer sa mohol na podpore poslanca Fica dohodnúť s fašistami. Koaličný Most aj Andrej Danko odkázali, že oni chcú kandidátov na ústavných sudcov voliť verejne... aby medzičasom pätnásti smerácki poslanci podali návrh na voľbu tajnú. Dohodli sa teda v Smere s extrémistami? Máme tu vážnu koaličnú krízu? A aký je vlastne rozdiel medzi tajnou a verejnou voľbou v parlamente? Tomáš Prokopčák sa rozpráva s Luciou Krbatovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Súd zablokoval posledný pokus Mariana Kočnera o ďalšie tunelovanie Technopolu. Ide o kancelársku budovu a kongresové centrum Technopol v bratislavskej Petržalke v celkovej hodnote asi 20 miliónov eur. Ľudia blízki Kočnerovi sa pokúsili prelomiť blokácie na nehnuteľnostiach, použili na to karibskú schránkovú firmu. Nemeckí vyšetrovatelia dnes pricestujú na Slovensko a budú vypočúvať svedkov v prípade únosu vietnamského podnikateľa. Odohrať by sa malo štrnásť nových výsluchov, v minulosti už nemeckí vyšetrovatelia na Slovensku boli. Z Trenčianskeho múzea sa stratilo takmer 250 historických zbraní. Preskúmanie zbierkového fondu teraz po dvoch rokoch ukázalo, že zmizli najmä strelné a sečné zbrane. Otázkou je, či zbrane z múzea zmizli v poslednej dobe, alebo sa tak stalo už pred desaťročiami. Michal Truban predal spoločnosť Websupport, ktorá patrí k najväčším webhostingom na Slovensku. Podiel v spoločnosti sa rozhodli predať všetci traja doterajší vlastníci, teda okrem Trubana aj Pavel Stano a Ivan Štefunko. Dôvodom údajne je, že sa Truban chce naplno venovať politike. Podľa Trendu je kupujúcim dánska investičná spoločnosť Axcel, špekuluje sa o sume viac ako desať miliónov eur. Spoločnosť Microsoft prosí ľudí aj firmy, aby prestali používať jej prehliadač Internet Explorer. Napriek tomu, že spoločnosť ho odstavila už pred štyrmi rokmi, mnohí ľudia ho stále používajú. Aj keď Microsoft na poslednú verziu Exploreru ešte vydáva bezpečnostné aktualizácie, prehliadač už nepodporuje dnešné webové štandardy. Podcast Dobré ráno je dostupný na rôznych platformách: Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Svalové spazmy. Prečo sa vám na chrbte tvoria boľavé uzlíky?

BRATISLAVA. Ak svaly bojujú s preťažením, únavou alebo bolesťou, začnú sa brániť. Jednou z reflexívnych odpovedí tela sú spazmy. Aktívnym športovcom signalizujú, že podcenili rozcvičku alebo telo nedostatočne zásobovali tekutinami a živinami. Ľudí so stereotypným a sedavým zamestnaním zas upozornia na nevhodné držanie a zlé zaťaženie tela. Čo je svalový spazmus, ako vzniká a ako ho liečiť? Spazmy označujú citlivé až bolestivé miesta vo svaloch. Na dotyk môžu pripomínať uzlíky, alebo majú podobu stvrdnutých pruhov. Svaly sú v týchto miestach chrbtice stiahnuté v nepríjemnom mimovoľnom kŕči. Spazmy sa môžu objavovať buď lokálne v mieste funkčnej poruchy, alebo postihujú väčšie svalové skupiny. Funkčné poruchy vznikajú pri preťažení pohybovej sústavy v dôsledku prudkých pohybov, neprirodzených polôh alebo zlých pohybových návykov. Postupne pri nich ku dochádza skráteniu a oslabeniu niektorých svalov, lokálnemu preťaženiu a ku vzniku blokád. Poruchy sa bez vhodnej liečby reťazia a telo trpí čoraz viac. Vzniku spazmov často predchádza úraz alebo zápal. Príčin však môže byť omnoho viac, napríklad: Lekár nemá veľa možností, ktorými by mohol kriticky posúdiť poruchu vo funkcii svalov. Ako prvé sleduje charakter zakrivenia chrbtice a rozsah jej pohyblivosti. Pohmatom môže objaviť blokádu v určitej časti svalstva alebo na niektorom z úsekov chrbtice, prípadne zistí zvýšené svalové napätie. Hmatom možno nájsť body, ktoré sú zdrojom bolesti. Najčastejšie sa nachádzajú v mieste prechodu svalu do šľachy. Pri hľadaní príčiny spazmov prichádza do úvahy aj elektromyografia, špeciálne vyšetrenie zachytávajúce elektrickú aktivitu svalov. Vrámci diferenciálnej diagnostiky sa lekár snaží odhaliť prípadné poškodenie nervových štruktúr, alebo iné závažné ochorenia. Pri hľadaní skutočnej príčiny bolesti sa pacient môže ocitnúť aj v ambulancii špecializovaných lekárov, napríklad u neurológa, ortopéda či dokonca imunológa. Bolestivé svalové spazmy sa totiž objavujú aj u pacientov s niektorými autoimunitnými ochoreniami. Škodlivo zvýšené svalové napätie, ktoré spôsobuje bolesť, je možné ovplyvniť pomocou Niektoré typy spazmov sa vyriešia odpočinkom, hydratáciou a miernym natiahnutím svalstva. Po uvoľnení spazmov, chrbát začne znova fungovať ako jeden celok. Aby sa predišlo opakovaným spazmom, po preliečení by mala nasledovať dlhodobá rehabilitácia, ktorá bráni opakovanému vzniku bolestivých svalových uzlíkov. Škála liečivých postupov je pomerne rozsiahla a patrí do kompetencie fyziatra. V rámci rehabilitácie prichádza do úvahy možnosť fyzikálnej liečby či liečebnej telesnej výchovy. Ľudia pri bolesti chrbta (a teda aj spazmoch) spravidla najskôr siahajú po analgetikách, ktoré prinášajú rýchlu úľavu od bolesti. Lekár môže pacientom predpísať aj lieky na uvoľnenie svalov. V oboch prípadoch však ide iba o krátkodobé riešenie, ktoré neodstraňuje skutočnú príčinu bolesti. Dlhodobým užívaním vzniká začarovaný kruh: spazmus spôsobí bolesť, človek preň obmedzí pohyb a zmení držanie tela, tým sa prehĺbi nerovnomerné zaťaženie svalov, ktoré vedie k vzniku ďalších spazmov. Vážnym rizikom pri nadužívaní niektorých liekov proti bolesti aj vznik závislosti. Platí, že najlepšou terapiou je prevencia. To znamená správne držanie tela a dostatok pohybu. Pred výkonom je vhodné sa poriadne rozcvičiť, po skončení zas uvoľniť svalstvo pomocou strečingu. Súčasťou prevencie je aj vyvážená strava a dostatok tekutín.


Movistar oznámil zostavu pre Vueltu, predstaví sa víťaz Gira aj majster sveta

Nebude chýbať ani dlhoročný líder tímu Quintana.

MADRID. Cyklistický tím Movistar v pondelok predstavil svoju zostavu pre tohtoročné preteky Vuelta a Espaňa. V Španielsku sa predstavia ekvádorský víťaz Giro d'Italia 2019 Richard Carapaz, úradujúci majster sveta Alejandro Valverde i dlhoročný líder tímu Nairo Quintana. Pre Kolumbijčana to bude rozlúčka s Movistarom, od budúcej sezóny bude obliekať dres tímu Arkéa-Samsic. Valverde na podujatí triumfoval v roku 2009, Quintana v roku 2016. Informácie prinieslo periodikum L'Equipe.


Eberle podpísal s Islanders kontrakt na päť rokov

Kanaďan si príde na 27,5 milióna amerických dolárov.

NEW YORK. Kanadský hokejista Jordan Eberle podpísal s klubom NHL New York Islanders nový kontrakt na päť rokov v hodnote 27,5 milióna amerických dolárov. Informovala o tom agentúra AP. Dvadsaťdeväťročný útočník prišiel do tímu "ostrovanov" v roku 2017 z Edmontonu Oilers. V 159 dueloch nazbieral 96 bodov za 44 gólov a 52 asistencií. Po Brockovi Nelsonovi je druhý potenciálne neobmedzený voľný hráč, s ktorým Islanders podpísali dlhodobý kontrakt. Novú zmluvu stále nemajú kapitán Anders Lee ani brankár Robin Lehner.


Haag nariadil podmienečné prepustenie exprezidenta Pobrežia Slonoviny

Exprezident bol obvinený zo zločinov proti ľudskosti.

HAAG. Medzinárodný trestný súd (ICC) so sídlom v Haagu v piatok nariadil podmienečné prepustenie bývalého prezidenta Pobrežia Slonoviny Laurenta Gbagba. Stalo sa tak po tom, ako Gbabga v januári prekvapivo zbavili obvinení zo zločinov proti ľudskosti a rozhodli o jeho prepustení, informovala agentúra AFP. Laurent Gbagbo (73) bol obvinený zo zločinov proti ľudskosti vrátane vrážd a znásilnení, ktoré spáchali jeho stúpenci počas štyri mesiace trvajúcej občianskej vojny v Pobreží Slonoviny v roku 2010. Tá vypukla po tom, čo Gbagbo po voľbách odmietol odovzdať moc súčasnému prezidentovi Alassanovi Ouattarovi. Násilnosti si vyžiadali asi 3000 obetí. Proces s Gbagbom a jeho bývalým blízkym spolupracovníkom Charlesom Blém Goudém sa pred ICC začal v januári 2016. Sudcovia si odvtedy vypočuli zhruba 80 svedkov a napokon dospeli k záveru, že obžaloba voči obom mužom je "mimoriadne slabá". V polovici januára ich preto zbavili všetkých obvinení a rozhodli o ich okamžitom prepustení. Prokuratúra sa voči oslobodzujúcemu verdiktu odvolala, napokon však súhlasila s ich podmienečným prepustením. Až do ukončenia odvolacieho konania budú musieť Gbagbo a Blé Goudé zostať v zatiaľ bližšie nekonkretizovanej krajine, ktorá ich prijme a bude ochotná vymáhať dodržiavanie podmienok stanovených haagskym súdom. Podľa AFP sa zrejme zatiaľ nebudú môcť vrátiť do Pobrežia Slonoviny, ktoré by s ICC nemuselo dostatočne spolupracovať. Táto africká krajina totiž odmieta vydať do Haagu Gbagbovu manželku Simone, na ktorú ICC vydal zatykač. Presné podmienky prepustenia budú uvedené v písomnej podobe a zverejnené neskôr. Gbagba zatkli Ouattarovi vojaci, ktorým pomáhali sily OSN a Francúzska. Do Haagu ho vydali v roku 2011.   4 20 rsc hy


Mladík dostal za útok s rasovým motívom dva roky

Muž sa ku skutku priznal, uzavrel dohodu o vine a treste.

BANSKÁ BYSTRICA. Nepodmienečný trest odňatia slobody vo výmere dva roky dostal 19-ročný Lukáš Hájek z Nitry, ktorý spáchal útok na iné osoby s rasovým motívom. Ku skutku sa priznal a s prokurátorom Úradu špeciálnej prokuratúry uzavrel dohodu o vine a treste, ktorú v stredu schválil sudca na pracovisku Špecializovaného trestného súdu v Banskej Bystrici. Rozsudok je právoplatný, pretože súčasťou dohody je záväzok obvineného, že sa voči verdiktu súdu neodvolá. Sudca hneď nariadil aj výkon trestu.Lukáš trestnú činnosť spáchal v júli minulého roku. Najprv v istom zábavnom podniku drgol bezdôvodne do prechádzajúceho Róma Patrika, ten však na to nereagoval. Neskôr Lukáš odišiel pred iný zábavný podnik, kde Patrikovmu bratovi Kristiánovi v spoločnosti dvoch dievčat začal nadávať, že je „vy.....cigáň a čierny bastard a pustím na teba plyn“. Na fyzický stret Lukáša s Kristiánom reagoval Patrik, ktorý chcel bitke zabrániť. Lukáš vytiahol nôž a teleskopický obušok. Pri incidente zranil Patrika, Kristiána i jedno z dievčat, ktoré mu chcelo v útoku zabrániť. Lukáša potom zadržala policajná hliadka a sudca ho vzal do väzby.Lukáš spáchal prečin ublíženia na zdraví a prečin výtržníctva, pričom zranení boli traja napadnutí ľudia, ktorí ešte nemali 18 rokov. Tým, že Kristiánovi nadával do cigáňov a čiernych bastardov, spáchal Lukáš trestné činy s rasovým motívom. Trest si odpyká v ústave s minimálnym stupňom stráženia. Sudca hneď nariadil aj výkon trestu.


Podpisovanie sa fanúšikovi počas jazdy nebolo zložité, tvrdí Sagan

Zábery, na ktorých sa Slovák podpisuje, obleteli celý svet.

BRATISLAVA. Iba masáž a rozhovory s médiami absolvoval Peter Sagan v druhý deň voľna pred záverečným týždňom na Tour de France. Zatiaľ neohrozený líder bodovacej súťaže a víťaz jednej z etáp na 106. ročníku najslávnejších cyklistických pretekov podľa vlastných slov v pondelok v Nimes ani len nevysadol na bicykel a maximálne relaxoval. "Nerobil som nič. Bude ešte dosť času počas utorkovej etapy zapracovať sa do pretekárskeho kolobehu. Navyše vonku bolo aj dosť teplo: 38 až 40 stupňov Celzia," povedal Peter Sagan v rozhovore pre RTVS. Sagan prešiel cez Pyreneje vo vlastnom tempe a pri výstupe na legendárny Tourmalet ponúkol aj niečo navyše. Operatívne vyhovel žiadosti jedného z fanúšikov o podpis do jeho vlastnej autobiografie. Zábery muža v zelenom drese podpisujúceho knihu v stúpaní na najobávanejší pyrenejský vrchol obleteli celý svet. "Fanúšik bežal vedľa mňa s knižkou. Keďže mal pripravenú fixku, tak som mu to podpísal. On dokázal vedľa mňa bežať a bolo to do kopca, takže to nebolo zložité. Mal však aj šťastie. O čosi neskôr ho odstavil policajt," vrátil sa Sagan k mimosúťažnému "momentu dňa" zo soboty. Na adresu fanúšikov na Tour de France sa toho už veľa popísalo aj narozprávalo. Niektorí z nich svojim nekonvenčným prístupom v náročných pyrenejských a alpských stúpaniach doslova nedajú cyklistom dýchať. Neraz sa stalo, že ich zhodili z bicykla alebo minimálne spomalili. "Ľudia urobia atmosféru aj vyburcujú. Ide sa lepšie ako keby tam šiel pretekár sám," myslí si Peter Sagan. V rozhovore pre francúzsky denník Le Dauphiné Libéré Sagan odpovedal aj na otázku, prečo sa snaží robiť šou pre fanúšikov. "Beriem to tak, že ak fanúšikovia nedostanú niečo zaujímavé, nabudúce neprídu. Musia teda dostať okrem športu aj určitú šou a potom sú spokojní."V utorok má Sagan, ale aj ďalší šprintéri v pelotóne Tour de France, predposlednú šancu na víťazstvo v etape. Šestnásta etapa so štartom aj cieľom v Nimes (177 km) má na trase len jednu vrchársku prémiu, aj to najnižšej štvrtej kategórie. Záver sa pôjde po úplnej rovine a očakáva sa hromadný rýchly dojazd. "Po dni odpočinku cyklisti absolvujú akúsi slučku okolo Nimes. Bude to posledná šanca pre šprintérov ukázať sa pred parížskym dojazdom na Elyzejských poliach. Faktorom môže byť veľké teplo do 40 °C aj nepríjemný vietor v určitých častiach," uviedol Thierry Gouvenou, súťažný riaditeľ Tour de France.


Krajský prokurátor chce zrušiť nariadenie zákazu herní

Prokurátor môže podať žalobu ak mu hlavné mesto nevyhovie.

BRATISLAVA. Všeobecne záväzné nariadenie (VZN) o zákaze umiestnenia herní v hlavnom meste je ohrozené. Krajská prokuratúra v Bratislave podala totiž v piatok 12. mája proti tomuto nariadeniu protest prokurátora, ktorým ho navrhla zrušiť. TASR to potvrdil hovorca Krajskej prokuratúry v Bratislave Oliver Janíček. Na prípad upozornil v pondelok (15.5.) týždenník Trend. Dôvodom podania protestu prokurátora bol fakt, že o VZN poslanci bratislavského mestského zastupiteľstva koncom marca hlasovali a rozhodli na základe petície občanov opakovane napriek tomu, že VZN nebolo schválené už na predchádzajúcom februárovom zasadnutí. Zákonná úprava petičného práva podľa prokuratúry nepredpokladá možnosť opakovaného vybavenia už raz vybavenej petície. "Mestské zastupiteľstvo o návrhu VZN o zákaze hazardných hier na území hlavného mesta na základe petície hlasovalo 16. februára, s výsledkom, že VZN nebolo schválené. Týmto sa 'konanie' o predmetnej petícii ukončilo a možnosť ďalšieho opätovného hlasovania na základe tej istej petície postupom, ako pri hlasovaní o prvom (neschválenom) VZN zo 16. februára, už zanikla," vysvetlil Janíček. Krajská prokuratúra preto konštatovala, že opätovne predkladať návrh nového VZN a opätovne hlasovať o totožnom návrhu na základe tej istej petície, je nezákonné. Hlavné mesto však viackrát deklarovalo, že hlasovanie o rovnakom materiáli na dvoch po sebe idúcich rokovaniach mestského zastupiteľstva je v súlade s rokovacím poriadkom. Krajská prokuratúra argumentuje, že v tomto prípade ide len o internú úpravu účinnú výlučne pre bratislavské mestské zastupiteľstvo, ktorá nemôže byť v rozpore so zákonom. "Jeho ustanovenie o možnosti opätovného hlasovania by bolo možné využiť v prípade, ktorý zákon všeobecnej právnej sily nezakazuje. Nakoľko rokovací poriadok nezohľadňuje osobitnú zákonnú úpravu zákona o hazardných hrách, toto ustanovenie nie je možné aplikovať na schvaľovanie a hlasovanie o predmetnom VZN," priblížil Janíček. Ak hlavné mesto protestu prokurátora vyhovie, je povinné najneskôr do 90 dní od doručenia protestu prokurátora VZN zrušiť. Ak protestu prokurátora nevyhovie, prokurátor je oprávnený podať žalobu na správny súd. Bratislavský magistrát uviedol, že protest prokurátora si prevzal v pondelok (15.5.) a vyjadrí sa k nemu až po dôkladnom preštudovaní. "Primátor Bratislavy stále trvá na zákaze hazardu v Bratislave. Opiera sa aj o vôľu viac ako 130-tisíc Bratislavčanov, ktorí petíciu za zákaz hazardu podpísali," skonštatovala Iveta Kešeľáková z komunikačného oddelenia magistrátu. Bratislavskí mestskí poslanci 30. marca schválili absolútny zákaz umiestnenia herní na celom území hlavného mesta. Herne sa tak už po vypršaní licencií nebudú môcť naďalej nachádzať v hoteloch, penziónoch, bytových domoch, pohostinstvách, v budovách pre obchod, kultúru či na verejnú zábavu. Výnimkou je stávkovanie, ktoré je vyňaté zo zákona. Absolútny zákaz hazardu pritom poslanci vo februári neschválili. VZN o zákaze umiestnenia herní na celom území Bratislavy nadobudlo účinnosť začiatkom mája.


Putin vyzval USA, aby poskytli dôkazy o zasahovaní do prezidentských volieb

Američania vzniesli voči trinástim Rusom a trom ruským spoločnostiam obvinenia zo zásahov.

MOSKVA. Ruský prezident Vladimir Putin opäť vyzval USA, aby poskytli dôkazy o zasahovaní ruských občanov do volieb USA namiesto "vykrikovania a sťažovania sa v Kongrese". Putin to uviedol v rozhovore pre americkú televíziu NBC. "Ja musím najprv vidieť, čo urobili (ruskí občania). Dajte nám materiály. Pri všetkej úcte ku Kongresu, musíte mať ľudí s právnickým vzdelaním, na sto percent ich musíte mať," vyhlásil Putin. Keď novinárka, ktorý s ním robila rozhovor, poznamenala, že vyštudovala právo, Putin vysvetlil: "Ľudia, ktorí majú dobré vzdelanie, musia chápať, že my, v Rusku, nemôžeme trestne stíhať nikoho, kto neporušil ruské zákony". Vyhlásil, že "treba (podať) oficiálnu žiadosť (adresovanú ruskému) generálnemu prokurátorovi". "Dajte nám dokument, oficiálnu žiadosť," vyzval Putin. Spresnil pritom, že žiadosť musí prísť "oficiálnymi kanálmi, nie cez tlač alebo kriky a sťažnosti v Kongrese". Americká Veľká porota vzniesla minulý týždeň voči 13 občanom Ruska a trom ruským subjektom obvinenia zo zasahovania do politického procesu v USA. Obvinení sa mali dopustiť sprisahania, počítačového a bankového podvodu a krádeže identity s priťažujúcimi okolnosťami. S páchaním týchto skutkov údajne začali už v roku 2014, teda zhruba dva roky pred prezidentskými voľbami v USA konanými v novembri 2016. Medzi obvinenými je aj ruský oligarcha Jevgenij Prigožin, známy pod prezývkou "Putinov kuchár" - zbohatol totiž vďaka svojej cateringovej firme -, ktorý údajne financoval šírenie propagandy a dezinformácií. Moskva následne nevylučuje, že na možné sankcie USA proti Rusom zo zoznamu vyšetrovateľa Roberta Muellera bude reagovať odvetnými opatreniami. Rozhovor pre NBC bol odvysielaný krátko po tom, ako Putin vo štvrtkovom výročnom prejave o stave štátu oznámil, že Rusko vyvinulo a úspešne otestovalo nové jadrové zbrane vrátane "nepremožiteľnej" strely s plochou dráhou letu. Agentúra Reuters konštatovala, že to bol jeden z Putinových najsilnejších prejavov za posledné roky. Pripomenula, že Putin kandiduje v marcových prezidentských voľbách, ktoré podľa všetkého s prehľadom vyhrá.


Rodiny našich vojakov by sme mali z Južnej Kórey odviesť, tvrdí americký senátor

Odôvodnil to hrozbou konfliktu so Severnou Kóreou.

WASHINGTON. Americký republikánsky senátor Lindsey Graham vyzval v nedeľu ministerstvo obrany USA, aby začalo presúvať z Južnej Kórey rodinných príslušníkov amerických vojakov, čo odôvodnil hrozbou konfliktu so Severnou Kóreou. "Je šialené posielať manželských partnerov a deti do Južnej Kórey, keď vezmeme do úvahy provokáciu Severnej Kórey," povedal Graham, člen senátneho výboru pre ozbrojené sily, pre televíziu CBS. Spojené štáty majú v Južnej Kórei okolo 28.500 vojakov. V krajine pôsobia od kórejskej vojny z rokov 1950-53, ktorá sa skončila len prímerím, na ktoré doposiaľ nenadviazala mierová zmluva. Severná Kórea (KĽDR) v stredu otestovala novú medzikontinentálnu balistickú strelu (ICBM) s doletom vyše 13-tisíc kilometrov, zasiahnuť by tak mohla aj Washington, vyplýva z piatkových informácií juhokórejských úradov. Takýto vývoj podľa Grahama ukazuje, že konflikt s KĽDR sa blíži, píše v správe agentúra Reuters. "Dostávame sa blízko k vojenskému konfliktu, pretože Severná Kórea smeruje k spojeniu technológie ICBM s jadrovou zbraňou, ktoré sa môže nielen dostať do Ameriky, ale aj (tam) dopraviť túto zbraň. Čas sa nám kráti," zdôraznil Graham. Poradca Bieleho domu pre národnú bezpečnosť H.R. McMaster pre televíziu Fox News povedal, že prezident Donald Trump je pripravený podniknúť zákrok voči KĽDR, snaží sa však presvedčiť Čínu, Rusko a ďalšie krajiny, aby voči nej uplatnili väčší ekonomický tlak a pomohli tak zastaviť jej nukleárne ambície. "Prezident sa o to postará aj tým, že urobíme viac sami, ak budeme musieť. Ale my chceme presvedčiť iných, že je v ich záujme urobiť viac," uviedol McMaster.


Šiestu etapu na Okolo Poľska vyhral Haig, Sagan sa veľmi trápil a prišiel o žltý dres

Preview

Online prenos

Reakcia Sagana

Novým celkovým lídrom pretekov je Dylan Teuns, Sagan prišiel do cieľa s takmer 16-minútovou stratou na víťaza.

6. etapa (Wieliczka - Zakopané, 189 km): Poradie po 6. etape: Bodovacia súťaž: ZAKOPANE. Víťazom šiestej etapy cyklistických pretekov Okolo Poľska 2017 sa stal Austrálčan Jack Haig z tímu Orica-Scott. Pre 23-ročného cyklistu to bolo premiérové etapové víťazstvo v jeho profesionálnej kariére. Štvrtková kopcovitá etapa so štartom vo Wieliczke a s cieľom v Zakopanom merala 189 kilometrov a bola dôležitá z pohľadu boja o vedúcu pozíciu celkového poradia, o ktorú napokon prišiel počas jej priebehu Slovák Peter Sagan z tímu Bora-Hansgrohe. Novým lídrom sa pred záverečnou etapou stal Belgičan Dylan Teuns z BMC Racing, ktorý prišiel do cieľa šiestej etapy na dvanástom mieste so stratou 51 sekúnd na víťazného Haiga. Od úvodu sa od pelotónu odtrhla trojica Moreno Moser (Astana), Antwan Tolheok (LottoNL-Jumbo) a Adam Stachowiak (reprezentácia Poľska), rýchlo si dokázala vybudovať aj viac ako päťminútový náskok. Hlavný balík aj s lídrom celkového poradia Petrom Saganom si však ich aktivitu strážil, v kopcoch začal sťahovať manko na čelo pretekov. Necelých 50 kilometrov pred cieľovou páskou sa odhodlal k úniku Tolheok, neskôr sa k nemu pridal aj Robert Power (Orica-Scott). Pelotón medzi tým zvyšoval v stúpaniach tempo, na ktoré už však Sagan nestačil. Postupne sa dostal až na chvost balíka a bolo jasné, že po šiestej etape príde o žltý dres. Na cestu za etapovým triumfom sa vytvorila približne 25 kilometrov pred cieľom asi 30-členná skupina cyklistov. Situácia na čele sa menila každým kilometrom, často prichádzalo ku krátkym pokusom o únik. Jack Haig sa úspešne odtrhol od tejto skupiny, v stúpaní na záverečný kopec dňa si vytvoril viac ako 30-sekundový náskok. Za ním dokázala vyraziť v závere pätica cyklistov, vrátane domáceho Rafala Majku (Bora-Hansgrohe), ale ich aktivita nepriniesla želaný efekt. Austrálčan si tak napokon prišiel bez väčších problémov k zaslúženému prvému triumfu na profesionálnom okruhu. Sagan napokon skončil v etape na 64. mieste, v celkovom poradí spadol na 39. pozíciu. "Bola to ťažká etapa. Taká, ktorá nesedí jazdcom ako som ja. Rafal sa snažil a vydal zo seba všetko. Je druhý v celkovom poradí s len šesťsekundovou stratou na lídra. V piatok musíme zajazdiť tak, aby sme mu pomohli zvíťaziť na pretekoch Okolo Poľska," uviedol Sagan pre oficiálny web tímu. Teuns má na čele náskok šiestich sekúnd pred Majkom, na treťom mieste je so stratou desiatich sekúnd Holanďan Wilco Kelderman zo Sunwebu. V piatok preteky Okolo Poľska vyvrcholia siedmou etapou s prívlastkom kráľovská so štartom aj cieľom v Tatranskej Bukovine. Na cyklistov čaká 132,5 kilometra v štýle hore-dolu so šiestimi horskými prémiami I. kategórie.


Peter Sagan skončil 9. v 6. etape - Vuelta a Espaňa 2018 - Online prenos

Prenos ste mohli sledovať online s nami.

HUÉRCAL-OVERA. Slovenský cyklista Peter Sagan skončil deviaty v 6. etape na cyklistickom podujatí Vuelta a Espaňa 2018. Etapový triumf si pripísal Francúz Nacer Bouhanni z tímu Cofidis. Sagan je jediným slovenským jazdcom v pelotóne. Preteky berie najmä ako prípravu na majstrovstvá sveta, ktoré sa uskutočnia na konci septembra.


Luxembursko novým zákonom umožnilo ťažiť a získavať zdroje z vesmíru

Veľkovojvodstvo sa netají ambíciami rozvíjať priemysel "nového priestoru".

BRUSEL. Luxemburské veľkovojvodstvo ako prvá krajina v Európe schválilo vo štvrtok zákon, ktorý povoľuje výskum a využívanie vesmírnych zdrojov. Zákon nadobudne platnosť 1. augusta. "Luxembursko je po Spojených štátoch druhou krajinou na svete, ktoré prijalo takýto právny rámec," uviedol pred poslancami parlamentu luxemburský minister hospodárstva Etienne Schneider. Jeho slová citovali viaceré belgické médiá. Minister upozornil, že tento zákon má umožniť firmám, ktoré nemajú americký kapitál, a najmä rôznym start-upom zakladať svoje sídla s cieľom realizovať svoje plány na výskum vesmíru a obchodné využívanie vesmírnych zdrojov. Predmetný zákon umožní spoločnostiam so sídlom v Luxembursku, aby mohli ťažiť a získavať zdroje z vesmírnych telies - rôzne kovy, uhľovodíky a vodu. Firmy môžu tieto zdroje priniesť na Zem alebo ich použiť na vybudovanie vesmírnych základní, umožňujúcich ďalšie bádanie vesmíru. Luxembursko sa netají ambíciami rozvíjať priemysel "nového priestoru" s cieľom stimulovať ekonomický rast a poskytovať nové impulzy na prieskum vesmíru. Nový zákon má snahu diverzifikovať ekonomiku Luxemburska, ktoré okrem tradičného finančného trhu začalo podporovať aj rozvoj oblastí, ako je logistika, priemysel a výskum. Doteraz si pobočky v Luxembursku založili štyri spoločnosti činné v odvetví vesmírneho priemyslu. Sú to americké firmy Deep Space Industries a Planetary Resources (akcionárom je aj luxemburský štát), japonská spoločnosť iSpace a nemecko-luxemburská firma Blue Horizon.


Litva žiada EÚ o neuznanie ruských pasov vydaných na východe Ukrajiny

Litva strávila niekoľko mesiacov hľadaním partnerov pre agendu.

VILNIUS. Litva v utorok oznámila, že spolupracuje s Európskou úniou na prijatí spoločnej politiky neuznať ruské pasy vydávané na východnej Ukrajine, v súčasnosti ovládanej Moskvou podporovanými separatistami. "Litva silno podporuje potrebu koordinovaného spoločného postoja EÚ k neuznaniu týchto cestovných dokladov," uviedla pre tlačovú agentúru AFP hovorkyňa litovského ministerstva zahraničných vecí. Tento krok prichádza po tom, ako ruský prezident Vladimir Putin v apríli zjednodušil proces získavania ruského občianstva pre obyvateľov Doneckej a Luhanskej oblasti na prevažne rusky hovoriacom východe Ukrajiny. Ottawa v júli oznámila, že pristúpi k opatreniu, ktoré zaručí, že tieto pasy nebudú môcť byť použité na vycestovanie do Kanady. EÚ taktiež vydala vyhlásenie, v ktorom sa uvádza, že Únia "je pripravená zvážiť ďalšie možnosti vrátane neuznania (dokladov)". Litva strávila niekoľko mesiacov hľadaním partnerov pre danú myšlienku a teraz očakáva, že Európska komisia v tejto veci iniciuje spoločnú politiku. Estónsko ako pobaltský sused Litvy v pondelok oznámilo, že celoštátne zavedie rovnaké opatrenie. Konflikt na východe Ukrajiny vypukol v roku 2014 po tom, ako došlo počas ľudového povstania k zvrhnutiu prokremeľského prezidenta Viktora Janukovyča a Rusko reagovalo anexiou Krymu. Vojna si podľa OSN vyžiadala už približne 13.000 mŕtvych. Kyjev a jeho západní podporovatelia obviňujú Rusko z rozmiestňovania vojakov a zbraní v rusko-ukrajinskom pohraničí. Moskva však akúkoľvek vojenskú prítomnosť v tejto oblasti odmieta.


Novým predsedom Bundestagu by sa mal stať Schäuble

Wolfgang Schäuble by už nemal byť nemeckým ministrom financií.

BERLÍN. Nemecký minister financií Wolfgang Schäuble opustí po nedeľňajších voľbách svoj doterajší post a stane sa predsedom 19. povojnového Spolkového snemu (Bundestag). Uviedli to v stredu agentúra DPA a denník Bild s odvolaním sa na zdroje z prostredia poslaneckého klubu konzervatívnych strán CDU/CSU. Podľa Bildu Schäubleho navrhne na novú funkciu už dnes predseda frakcie CDU/CSU Volker Kauder spolu so šéfom poslancov CSU v Bundestagu Alexandrom Dobrindtom. Oficiálne sa tak má stať až 17. októbra. Bild ďalej píše, že 75-ročný Schäuble už signalizoval pripravenosť prevziať nový post. Podľa zdrojov Bildu sa Schäubleho snažili presvedčiť najmä Kauder a kancelárka Angela Merkelová. Zdôvodňovali to tým, že vstupom pravicovopopulistickej Alternatívy pre Nemecko (AfD) do Bundestagu získala funkcia jeho predsedu väčší význam ako obvykle. Schäuble je považovaný za sivú eminenciu nemeckej politiky. Je s odstupom služobne najstarším poslancom Spolkového snemu (od roku 1972). Ako minister vnútra sa v roku 1990 zúčastnil na rokovaniach s predstaviteľmi vtedajšej Nemeckej demokratickej republiky. Bol aj dlhoročným šéfom frakcie CDU/CSU. Spolkovým ministrom financií je od roku 2009. Blok CDU/CSU zvíťazil vo voľbách so ziskom 32,9 percenta hlasov, takže mu pripadla aj funkcia predsedu Bundestagu. Jeho doterajší predseda, kresťanský demokrat Norbert Lammert, ktorý ju zastával 12 rokov, už znovu nekandiduje.


Shiffrinová sa teší na sezónu. V lete stavala dom a rozišla sa s priateľom

Fenomenálna Američanka sa teší na novú sezónu.

BRATISLAVA. Sedemnásť víťazstiev a na konci sezóny veľký aj tri malé glóbusy za celkové triumfy vo Svetovom pohári. K tomu ešte dve zlaté medaily z vrcholu roka - majstrovstiev sveta v Aare. Mikaela Shiffrinová má za sebou sezónu snov, ale taká je vlastne každá v podaní tejto fenomenálnej americkej lyžiarky. Tá najbližšia sa začne už o 10 dní tradične súťažami v obrovskom slalome na ľadovci v rakúskom Söldene. "Nie je to zďaleka len o mne. Máme veľa ďalších skvelých osobností v našom športe. Sú nimi Sofia Goggiová, Wendy Holdenerová, Petra Vlhová či Federica Brignoneová," bránila sa superlatívom Shiffrinová na mediálnom stretnutí v rakúskom Salzburgu. Shiffrinová má iba 24 rokov, ale v jej nablýskanej zbierke nechýbajú tri veľké a osem malých glóbusov - šesť slalomových a po jednom za celkový triumf vo Svetovom pohári v obrovskom slalome aj super G. Dokopy nazbierala už 60 víťazstiev v pretekoch SP, prvé z nich dosiahla ako 17-ročná. Všeobecne sa očakáva, že v nadchádzajúcej sezóne v historickej tabuľke úspešnosti preskočí Rakúšanov Annemarie Moserovä-Prölllovú (62 víťazných pretekov) aj Marcela Hirschera (67). A niekedy v budúcnosti zaútočí aj na najúspešnejšiu ženu - krajanku Lindsey Vonnovú (82) a tiež absolútneho historického lídra Švéda Ingemara Stenmarka (86). Práve Hirscher a Vonnová po minulej sezóne ukončili svoje skvostné kariéry, aj preto sa pozornosť v tej ďalšej bude upierať najmä na ďalšiu lovkyňu rekordov Shiffrinovú. "Budem sa pokúšať, ale niekedy je toho už priveľa. Musím zostať v realite. A čo sa týka Vonnovej či Hirschera, ich topánky sú také veľké, že sa do nich sotva zmestí niekto ďalší," podotkla Shiffrinová na športovom portáli laola1.at. Po odchode Marcela Hirschera do predčasného lyžiarskeho dôchodku sa Shiffrinová stala jedinou veľkou tvárou firmy Atomic. Američanka tvrdí, že aj vzhľadom na rovnakú značku lyží bol Rakúšan jej vzorom aj motiváciou počas celej doterajšej kariéry. "Vždy som na neho hľadela s úctou a obdivom. Nechala som sa ním inšpirovať. Často som si hovorievala, či môžem lyžovať tak ako Marcel a niekedy to naozaj viedlo k víťazstvám," uznanlivo podotkla Shiffrinová. Pripravila si aj odpoveď na tradičnú otázku, či by mohla zopakovať osem celkových triumfov vo Svetovom pohári v podaní Hirschera. "Často sa ma na to pýtajú. Možné to je, ale to by som najprv musela vedieť, dokedy vôbec budem lyžovať. Začalo som pomerne skoro a ktovie, ako dlho vydržím jazdiť všetky disciplíny. Možno sa neskôr vrátim len k slalomu a obrovskému slalomu. Z dlhodobého hľadiska nemôžem robiť všetko." Shiffrinová už dávno nie je len slalomárka s najlepšou technikou, ale aj skvelá univerzálka s citom pre sklz v rýchlostných disciplínach. S výnimkou tímovej súťaže už má víťazstvo zo všetkých disciplín vo Svetovom pohári. Tento rok sa premiérovo stala majsterkou sveta v super G a v tejto druhej najrýchlejšej disciplíne získala aj malý krištáľový glóbus za sezónny triumf v SP. Ten jej zatiaľ chýba v zjazde, dokonca naň dosiaľ ani reálne neútočila. To sa však môže zmeniť, keďže nadchádzajúca zjazdárska sezóna bude bez vrcholu v podobe majstrovstiev sveta či zimných olympijských hier. "Každé štyri roky máme jednu veselú sezónu bez bojov o medaily na vrcholných podujatiach. To je stále dobrá príležitosť vyskúšať si niečo nové. Tá možnosť sa naskytne vo februári," uviedla Shiffrinová, ktorá si dobre uvedomuje, že sa jej núka šanca na zjazdársky glóbus. Fenomenálna Američanka v lete nežila len prípravou na ďalšiu sezónu. Svojich fanúšikov na sociálnych sieťach obšťastňovala videami z jej čoraz zaujímavejších speváckych a hudobných pokusov. Zalietala si aj s americkými vojenskými pilotmi v stíhačke s preťažením 9G a tiež pracovala na stavbe svojho domu v Colorade. Stihla sa tiež rozísť so svojím francúzskym priateľom Mathieuom Faivrem, ale nezabudla doložiť: "Som s tým v pohode." Loading
 ... Vo februári 2020 budú v programe Svetového pohára zjazdárok až štyri preteky v super G a tri v zjazde, okrem toho len jeden slalom a obrovský slalom. "Namiesto koncentrovania sa na majstrovstvá sveta budem môcť popracovať na svojej rýchlosti." priblížila Shiffrinová. Ak by si niekto náhodou myslel, že Shiffrinová chce povoliť v naháňaní víťazstiev a rekordov, nie je to tak. Zatiaľ ju to náramne baví. "Som stále mladá a silná a mám dostatočnú kapacitu na to, aby som sa zlepšovala. Zlepšovať sa a víťaziť sú však dva rozdielne pojmy. Keď sa zlepším, neznamená to automaticky, že budem vyššie aj vo výsledkoch," prezieravo doplnila Američanka.


Írsko sa pripravuje na nápor hurikánu Ophelia

DUBLIN. Úrady v Írsku vyhlásili na časti svojho územia najvyšší - červený - stupeň ohrozenia, ktoré pre ostrov predstavuje blížiaci sa hurikán Ophelia. Informovala o tom televízna stanica CNN. Podľa írskej meteorologickej služby hurikán zasiahne západné pobrežie Írska v pondelok. Červený - najvyšší - stupeň ohrozenia platí v grófstvach Cork, Kerry, Clare, Galway a Mayo, kde v pondelok očakávajú silný vietor s nápormi s rýchlosťou 130 kilometrov za hodinu. Existujú aj obavy, že vysoké vlny na mori by mohli zaplaviť pobrežné oblasti. V iných regiónoch meteorologická služba zatiaľ vyhlásila nižší, oranžový stupeň, informoval na svojej webovej stránke denník Independent. Hovorca írskej meteorologickej služby uviedol, že tohtoročná hurikánová sezóna je pre Írsko i Britániu výnimočná, keďže ich zasiahli pozostatky hurikánov Maria a José. Kým tieto hurikány sa k Britským ostrovom - ako zvyčajne - presúvali smerom z Ameriky a Karibiku, Ophelia prichádza z juhozápadu, od Azorských ostrovov. Hovorca pripomenul, že práve z tohto smeru na Írsko v roku 1961 udrel aj hurikán Debbie. Jeho vyčíňanie si vyžiadalo v Írsku životy 16 a v Severnom Írsku dvoch ľudí.


Meteorológovia varujú pred snehom, jazykmi a závejmi

Na viacerých miestach krajiny môže výdatne snežiť.

BRATISLAVA. V niektorých okresoch východného Slovenska môže výdatne snežiť, v horských oblastiach stredného Slovenska sa môžu vyskytnúť snehové jazyky a záveje. Informuje o tom Slovenský hydrometeorologický ústav (SHMÚ) na svojej webovej stránke. Podľa meteorológov môže v okresoch Medzilaborce, Snina, Sobrance a Humenné ojedinele napadnúť 20-25 centimetrov nového snehu. SHMÚ v tejto súvislosti vydal výstrahu 1. stupňa s platnosťou od soboty 00.00 h do nedele (10.12.) 00.00 h. V niektorých okresoch Banskobystrického, Prešovského a Žilinského kraja, najmä na horských priechodoch SHMÚ ojedinele očakáva tvorbu snehových závejov a jazykov. "Tvorba snehových jazykov a závejov predstavuje potenciálne nebezpečenstvo pre dopravné aktivity," uvádzajú meteorológovia, ktorí pre uvedené kraje vydali výstrahu 1. stupňa s platnosťou do nedele 00.00 h.


Slovensko ako sídlo liekovej agentúry ponúka Westend Plazza alebo Twin City Tower

Twin City Tower buduje HB Reavis, Westend Plazza J&T Real Estate.

BRATISLAVA. Ak by sa medzinárodná lieková agentúra (EMA) presťahovala do Bratislavy, Slovensko jej ponúkne ako sídlo Westend Plazza alebo Twin City Tower. Informoval o tom portál vZdravotnictve.sk. Odvoláva sa na prezentáciu, ktorú zverejnilo Ministerstvo zahraničných vecí a európskych záležitostí. Twin City Tower buduje developer HB Reavis v blízkosti autobusovej stanice Mlynské Nivy a nábrežia Dunaja. Celková rozloha kancelárií je podľa materiálu ministerstva 32 400 metrov štvorcových a dokončenie sa očakáva začiatkom roka 2018. Rovnaký termín dokončenia a porovnateľnú rozlohu priestorov ponúka aj Westend Plazza, ktorú buduje J&T Real Estate v blízkosti bratislavskej Patrónky. Ako vo svojom úvodnom slove pripomína predseda vlády Robert Fico, Slovensko zatiaľ nemá žiadnu európsku agentúru. Premiér tiež zdôrazňuje výhodnú geografickú polohu Bratislavy a sľubuje vedecký park, ktorý sa plánuje. Minister zdravotníctva Tomáš Drucker vyzdvihuje ekonomické ukazovatele Bratislavy - vysokú tvorbu hrubého domáceho produktu na hlavu, nízku nezamestnanosť a dostatok pracovných príležitostí. Jedným z kritérií, na ktoré sa bude pri rozhodovaní o novom sídle EMA rozhodovať, sú aj vhodné podmienky pre partnerov zamestnancov vrátane sociálneho zabezpečenia a zdravotnej starostlivosti. Nezamestnanosť v Bratislave dosahuje 3,72 % a k dispozícii je 7 500 pracovných miest, vyzdvihuje materiál. Pre rodinných príslušníkov preto bude ľahké nájsť si prácu, napríklad v servisných centrách firiem ako IBM, AT&T či T-Systems. Ďalšími možnosťami sú medzinárodné právnické firmy či poradenské spoločnosti, uvádza prezentácia.


Nemá už silu v nohách. Obranca Demichelis ukončil kariéru

Argentínčan pôsobil počas kariéry v slávnych kluboch Bayern Mníchov, Atlético Madrid či Manchester City.

MÁLAGA. Argentínsky futbalista Martin Demichelis sa rozhodol vo veku 36 rokov ukončiť svoju kariéru. K tomuto kroku ho viedla strata koncentrácie a sily. "Tohto dňa sa dočká raz každý. Premýšľal som nad tým už istý čas. Vždy ma znepokojoval koniec mojej kariéry," vyhlásil hráč španielskej Málagy. "Tak to prosto chodí. Nemám už silu v nohách a koncentráciu, ktorá je potrebná. "Som vďačný za to, že mi Málaga umožnila pokračovať v mojej hráčskej kariére. Sníval som o tom, že v tomto klube ukončím moju kariéru," dodal na tlačovej konferencii. "Tak to prosto chodí. Nemám už silu v nohách a koncentráciu, ktorá je potrebná." Argentínčan začínal s profesionálnym futbalom v River Plate. Neskôr si obliekal dresy Bayernu Mníchov, Atlética Madrid, Manchestru City i Espanyolu Barcelona. Do Málagy sa vrátil na sklonku kariéry po šiestich rokoch. Tridsaťšesťročný stredopoliar získal počas svojho pôsobenia na trávnikoch štyri majstrovské tituly v Argentíne a Nemecku, jeden pridal do zbierky aj v Anglicku. V reprezentácii odohral 51 zápasov, v ktorých zaznamenal dva presné zásahy. "Mal som možnosť hrať v najlepších súťažiach v Európe," citovala ESPN Demichelisa.


Einsteinova teória šťastného života sa predala za 1,8 milióna dolárov

Známy fyzik zostal zaskočený slávou, ukryl sa v hoteli.

JERUZALEM, BRATISLAVA. Čerstvý držiteľ Nobelovej ceny za fyziku, Albert Einstein, v roku 1922 urobil zápisky svojich pocitov z novonadobudnutej slávy. Neskôr papieriky venoval hotelovému poslíčkovi namiesto sprepitného so slovami, že vďaka jeho novej sláve raz môžu mať väčšiu hodnotu. Zápisky s "teóriou šťastného života" sa v utorok predali v aukcii dokopy za 1,8 milióna dolárov. "Pokojný a skromný život prináša viac šťastia ako snaha o úspech kombinovaná s neustálym nepokojom," stojí po nemecky na jednom z papierikov, ktorý neskôr venoval hotelovému poslíčkovi. Einsteinovi totiž chýbali drobné na sprepitné. Papierik sa podarilo predať v aukcii aukčného domu Winners za 1,56 milióna dolárov. Počiatočná cena bola dvetisíc dolárov a boj o zisk poznámky trval asi 25 minút, informuje tlačová agentúra Associated Press. Druhá rada do života mala štartovaciu cenu tisíc dolárov a predala sa za 240-tisíc dolárov. Na papieri stálo: "Tam kde je vôľa, existuje aj cesta." Albert Einstein sa o Nobelovom ocenení za fyziku dozvedel, keď v októbri 1922 odcestoval do Japonska, kde mal robiť sériu prednášok. Vo svojej ceste pokračoval a nezúčastnil sa slávnostného odovzdávania v decembri v Štokholme. Pokojný a skromný život prináša viac šťastia ako snaha o úspech kombinovaná s neustálym nepokojom. Informácie o pobyte slávneho fyzika sa rýchlo rozšírili po celom Japonsku a každý chcel vidieť nového laureáta Nobelovky. Einstein sa pred slávou a zvýšeným záujmom ukryl v japonskom hoteli Imperial. Rozhodol sa svoje pocity napísať na papieriky, ktoré sa ocitli v aukcii. Identita kupcov nie je známa, predajca bol údajne príbuzný poslíčka, ktorý sa stretol s Einsteinom.


Do sídla denníka USA Today vtrhol ozbrojený bývalý zamestnanec

Zamestnanci v panike za zvuku alarmu vybiehali na ulicu.

WASHINGTON. Polícia v stredu evakuovala budovu amerického denníka USA Today na predmestí Washingtonu, v ktorej je ozbrojený muž. Podľa niektorých informácií je to bývalý zamestnanec denníka, zatiaľ však nie sú dostupné informácie o tom, čo požaduje alebo čím hrozí. Zamestnanci sa v panike za zvuku alarmu presúvali z časti budovy, kde pretrváva ohrozenie, do inej časti a neskôr na ulicu, kde je vidno ozbrojené policajné hliadky. Ako na tlačovej konferencii informoval miestny policajný šéf Edwin Roessler, polícia prehľadáva budovu, no kým prehľadá všetky poschodia, môže to chvíľu trvať. Zatiaľ je podľa neho možné aj to, že ide o planý poplach, polícia však nechce nič podceniť.


Luxembursko má najčistejšiu vodu na kúpanie, Slovensko skončilo na konci

ŠTOKHOLM. Najlepšia voda na kúpanie v rámci Európy je v Luxembursku, na Malte, Cypre, v Grécku a Rakúsku. Uvádza sa to v správe, ktorú v utorok zverejnili Európska agentúra pre životné prostredie (EEA) a Európska komisia (EK). V uvedených piatich krajinách bola u minimálne 95 percent vodných plôch na kúpanie zaznamenaná najvyššia kvalita. Na špici rebríčka sú Luxembursko s najvyššou kvalitou vo všetkých 12 skúmaných vodách určených na kúpanie. Ďalej nasledujú Malta s takmer 98,9 percentami, Cyprus (97,3 percenta), Grécko (95,9 percenta) a Rakúsko (95,1), citovala agentúra DPA zo správy zverejnenej pred začiatkom letnej turistickej sezóny. Slovensko sa umiestnilo na piatom mieste od konca, keď bola vynikajúca kvalita zaznamenaná u 59,4 percenta vôd určených na kúpanie. Susedia SR sú na tom výrazne lepšie: v ČR tento ukazovateľ predstavuje 81,8 percenta, v Maďarsku 70,8 a v Poľsku 66,8 percenta. Na spodku rebríčka sa nachádzajú Albánsko, Rumunsko a Bulharsko. Autori správy analyzovali vzorky vôd, ktoré boli odobraté z vyše 21.800 morských pláží, riek a jazier v 28 členských krajinách EÚ a tiež vo Švajčiarsku a Albánsku. Vo všetkých monitorovaných štátoch boli dodržané najprísnejšie normy u minimálne 85 vôd na kúpanie; dostatočnú minimálnu kvalitu namerali u 96 percent. Celková úroveň kvality takýchto vôd sa v Európe v posledných rokoch postupne zlepšuje. Minimálne štandardy stanovené príslušnou smernicou EÚ vlani podľa EEA spĺňali všetky vodné plochy na kúpanie v Rakúsku, Belgicku, Chorvátsku, Grécku, Lotyšsku, Luxembursku, na Malte, v Rumunsku, Slovinsku a vo Švajčiarsku. Nízka kvalita bola zaznamenaná v 306 prípadoch, čo predstavuje približne 1,4 percenta skúmaných vôd. S kúpaním v nich je spojené riziko hnačiek a iných ochorení. Takéto vodné plochy musia byť počas nadchádzajúcej turistickej sezóny uzavreté. V roku 2016 bol tento počet o niečo vyšší (316 prípadov). Najvyšší počet vodných plôch na kúpanie, nespĺňajúcich štandardy EÚ, bol v roku 2017 zaznamenaný vo Francúzsku (80), Taliansku (79) a Španielsku (38). Najvyššiu úroveň znečistenia malo Estónsko (7,4 percenta), Írsko (4,9 percenta) a Británia (3,3 percenta). Znečistenie riek, jazier a morskej vody spôsobuje spravidla bakteriálna kontaminácia splaškami alebo odpadmi z chovov hospodárskych zvierat. Tie sa do vodných plôch môžu dostať v dôsledku povodní alebo intenzívnych dažďov.


Budaj mal smolu. Hoci inkasoval iba raz, jeho tím nezískal ani bod

V šiestich nedeľných zápasoch NHL Slováci nebodovali.

BOSTON. Hokejisti Bostonu zvíťazili v nedeľnom domácom zápase NHL nad Los Angeles najtesnejším rozdielom 1:0. V mužstve hostí chýbal slovenský útočník Marián Gáborík, ktorého nechal tréner Darryl Sutter iba na tribúne. V akcii tak boli dvaja Slováci. Obranca a kapitán Bruins Zdeno Chára odohral 23:25 minúty bez bodového zápisu, brankár hostí Peter Budaj pokryl 29 z 30 striel súpera a vyhlásili ho za jednu z troch hviezd zápasu. Z víťazstva sa tešil útočník Marko Daňo, ktorého Winnipeg zdolal doma Colorado 4:1 a poskočil na deviatu priečku Západnej konferencie. Z rovnakého triumfu nad San Jose sa radovali aj Marián Hossa a Richard Pánik v drese Chicaga, no tentokrát si ani jeden z nich nevylepšil bodové štatistiky. "Jastrabi" dosiahli piaty triumf po sebe a zvýšili svoj náskok na čele Západnej konferencie na osem bodov pred druhou Minnesotou, tá má však štyri stretnutia k dobru. Nedarí sa New Yorku Islanders, ktorý podľahol na domácom ľade Ottawe 2:6 a nepriaznivú sériu natiahol na päť duelov. "Ostrovania" sú s 28 bodmi na chvoste tabuľky Východnej konferencie. Slovenský brankár Jaroslav Halák do stretnutia nezasiahol. V poslednom nočnom zápase druhý newyorský tím Rangers zdolal New Jersey Devils 3:2 po predĺžení a nájazdoch. Vo štvrtej formácii "jazdcov" odohral takmer šesť minút útočník Marek Hrivík. Boston Bruins - Los Angeles Kings 1:0 (1:0, 0:0, 0:0)Gól: 5. Hayes (Miller, Moore) /obranca Zdeno Chára (Boston) odohral 23 minút a 25 sekúnd a nebodoval a bol raz vylúčený, brankár Peter Budaj (LA Kings) odchytal celé stretnutie a z 30 striel inkasoval jeden gól/ Winnipeg Jets - Colorado Avalanche 4:1 (0:0, 1:0, 3:1)Góly: 28. Laine (Scheifele, Postma), 43. Wheeler (Perrelaut, Little), 45. Ehlers (Scheifele, Laine), 60. Ehlers (Laine, Trouba) - 58. Iginla (Rantanen, Duchene) Vancouver Canucks - Columbus Blue Jackets 3:4 pp (0:0, 0:2, 3:1 - 0:1) Góly: 43. Sutter (Bärtschi, Stecher), 48. D. Sedin (H. Sedin, Tanev), 59. Hansen (Stecher, Horvat) - 22. Atkinson (Werenski, Wennberg), 34. Saad (Hartnell, Dubinsky), 56. Saad (Wennberg, Foligno), 61. S. Jones (Atkinson) Chicago Blackhawks - San Jose Sharks 4:1 (0:0, 1:1, 3:0) Góly: 37. Keith (Panarin), 47. Hartman (Hinostroza), 58. Hinostroza (van Riemsdyk, Hartman), 60. Kane (Panarin, Toews) - 22. Pavelski (Burns, Martin) NY Islanders - Ottawa Senators 2:6 (0:2, 2:1, 0:3) Góly: 21. Lee (Bailey), 35. Beauvillier (Hamonic) - 11. Ryan (Turris, Dzingel), 18. Smith (Stone, Karlsson), 36. Stone (Karlsson, Phaneuf), 46. Brassard (Stone, Smith), 47. Smith, 60. Pyatt (Kelly) 1:0) New York Rangers - New Jersey Devils 3:2 SN (0:0, 0:1, 2:1 - 0:0, 1:0) Góly: 49. Kreider (Zuccarello, Skjei), 59. Stepan (McDonagh, Klein), rozh. nájazd K. Hayes - 25. Parenteau (Palmieri, Severson), 51. Wood (Henrique, Palmieri)


Trump nominoval kandidátov na veľvyslancov pre Česko a Taliansko

WASHINGTON. Americký prezident Donald Trump nominoval kandidátov na veľvyslancov USA v Českej republike a Taliansku, informovala v pondelok televízia Fox News s odvolaním sa na Biely dom. Na post veľvyslanca v Česku Trump nominoval Stephena Kinga zo štátu Wisconsin. King je členom Republikánskeho národného výboru (RNC). V minulosti pracoval pre Federálny úrad pre vyšetrovanie (FBI) a zaoberal sa porušovaním občianskych práv. Bol aj špeciálnym asistentom ministra poľnohospodárstva pre styk s poľnohospodárskymi výbormi Snemovne reprezentantov a Senátu. Ako informuje spravodajský server Novinky.cz, post veľvyslanca USA v Českej republike je neobsadený od nástupu Donalda Trumpa do Bieleho domu vo februári. Dovtedy ho od septembra 2014 zastával Andrew Shapiro. Špekulovalo sa, že by jeho nástupcom mohla byť Trumpova exmanželka Ivana, ktorá sa narodila ako Zelníčková v bývalom Československu. Český prezident Miloš Zeman po nedávnom stretnutí s ňou však vyhlásil, že pre Trumpovú by takáto práca bola veľmi náročná. Ako ďalej uvádza Fox News, na post veľvyslanca v Taliansku a súbežne v Sanmarínskej republike Trump nominoval Lewisa Eisenberga. Ide o spoluzakladateľa a riadiaceho partnera spoločnosti Ironhill Investments. Šesť rokov bol šéfom prístavu v New Yorku a New Jersey Bol tiež zamestnaný ako partner v spoločnosti Goldman Sachs.


Le Penová je proti dvojakému občianstvu. Výnimku budú mať Rusi a ľudia z krajín Únie

Zákaz dvojakého občianstva má platiť aj pre občanov USA a severoafrických krajín.

PARÍŽ. Kandidátka francúzskej krajnej pravice Marine Le Penová bude v prípade svojho víťazstva v prezidentských voľbách žiadať od všetkých osôb s dvojakým občianstvom v krajine, aby sa jedného z nich vzdali. Výnimku budú mať len osoby pochádzajúce z členských štátov EÚ a Ruska. Vo vysielaní televízie France 2 Le Penová vo štvrtok vysvetlila, že jej prípadné rozhodnutie neznamená, že cudzinci budú musieť Francúzsko opustiť. Uviedla, že "budú môcť zostať, ako dlho chcú, pokiaľ budú rešpektovať francúzske zákony a hodnoty". Upozornila, že práve porušovanie zákonov je častým problémom komunity prisťahovalcov. Zaradenie Ruska ku krajinám, ktorých sa netýka jej požiadavka zvoliť si v prípade dvojakého len jedno občianstvo, Le Penová vysvetlila tým, že ho považuje za súčasť celku ňou označovaného ako "Európa národov". Dodala tiež, že v prípade jej víťazstva sa vo veci občianstva budú musieť rozhodovať aj Francúzi židovského pôvodu, pretože výnimka z jej plánovaného opatrenia nezahŕňa ani Izrael, "keďže nie je európskou krajinou" a "Izrael sa takou ani necíti byť". Le Penová spresnila, že ňou avizovaný zákaz dvojakého občianstva má platiť aj pre občanov USA a severoafrických krajín. Podľa prieskumov verejnej mienky má Le Penová veľkú šancu dostať sa do druhého kola prezidentských volieb.


Z horúčav v pondelok skolabovalo viac ako sedemdesiat ľudí

Záchranári upozorňujú na nevyhnutnú prevenciu.

BRATISLAVA. Záchranári v pondelok ošetrili 74 pacientov, ktorí skolabovali v dôsledku vysokých teplôt. Najviac, až 15, ich bolo v Banskobystrickom kraji, najmenej v Bratislavskom kraji, kde išlo o troch občanov. Agentúru SITA o tom informovala manažérka komunikácie s verejnosťou Záchrannej zdravotnej služby (ZZS) Alena Krčová.V súvislosti s vysokými teplotami, ktoré zasiahli krajinu, Záchranná zdravotná služba upozorňuje na nevyhnutnú prevenciu. "Platí, že od 11:00 do 15:00 by sme sa nemali zbytočne vystavovať slnečným lúčom. Vysoké teploty predstavujú záťaž pre každý organizmus, najohrozenejšie sú však deti, seniori a chronickí pacienti. Ak sa už nevyhneme pobytu vonku, netreba zabudnúť na vhodnú pokrývku hlavy a ľahký odev. Tekutiny treba dopĺňať priebežne, počas celého dňa a nečakať na pocit smädu. Ideálne je piť čistú vodu, minerálne vody, zriedené ovocné a zeleninové šťavy. Kávu s mierou, alkoholu je vhodné vyhnúť sa úplne, pretože rozširuje cievy," uviedla Krčová.Ak sa aj napriek prevencii vyskytnú zdravotné ťažkosti v dôsledku prehriatia, pacienta treba ochladzovať a podávať mu tekutiny po malých dúškoch. V prípade zhoršenia zdravotného stavu kontaktovať tiesňovú linku 155, kde operátor poradí, ako ďalej postupovať.


Únia je ochotná dať 50 miliónov na posilnenie tureckej pobrežnej stráže

Čoraz viac migrantov opúšťa Turecko v nádeji, že nájdu útočisko v Európe.

BRUSEL. Európska únia je pripravená zaplatiť Turecku 50 miliónov eur, aby pomohla posilniť tureckú pobrežnú stráž a zabrániť tak zvýšenému prílevu migrantov. Podľa tlačovej agentúry AP to v stredu uviedol vysoký predstaviteľ EÚ. Dôvodom tohto opatrenia je skutočnosť, že čoraz viac migrantov opúšťa územie Turecka v nádeji, že nájdu útočisko alebo prácu v Európe. Grécke úrady sa v posledných mesiacoch sťažujú na prudký nárast počtu prichádzajúcich migrantov. V letných mesiacoch prichádzali na Lesbos a na iné ostrovy vo východnom Egejskom mori, ktoré sú blízko tureckého pobrežia. Tábory na gréckych ostrovoch, financované EÚ, sú preplnené a dochádza v nich k prejavom násilia. "Pripravili sme súbor opatrení vo výške okolo 50 miliónov eur," povedal pre AP zástupca generálneho riaditeľa pre politiku rozširovania EÚ Maciej Popowski. Zároveň spresnil, že časť financií EÚ by mala "zlepšiť kapacity tureckej pobrežnej stráže na vykonávanie pátracích a záchranných operácií" na mori. Zvyšok finančnej pomoci by sa použil na zlepšenie podmienok v strediskách pre migrantov a na pomoc tým, čo získali povolenie na pobyt, aby sa lepšie integrovali do tureckej spoločnosti. Vyčlenená pomoc by sa čerpala z rozpočtu určeného na prípravu Turecka na vstup do EÚ a zo samostatného fondu pre mier a stabilitu. Turecko je kandidátom na členstvo v EÚ, ale prístupové rokovania boli zmrazené pre opatrenia prezidenta Recepa Tayyipa Erdogana vedúce k oslabeniu demokracie, právneho štátu, nezávislosti súdnictva, slobôd médií a k obvineniam z porušovania ľudských práv v tejto krajine. EÚ a Turecko začiatkom roka 2016 uzavreli dohodu, ktorá utlmila migračné toky do Európy, pričom Únia sa zaviazala zaplatiť Turecku šesť miliárd eur v prospech riešenia situácie vyše troch miliónov utečencov zo Sýrie na území Turecka. Ankara však tvrdí, že uvedená suma je nedostatočná a Brusel koná príliš pomaly pri uvoľňovaní jednotlivých tranží. Popowski počas stredajšieho stretnutia s poslancami Európskeho parlamentu priznal, že Turecko začiatkom októbra priamo požiadalo eurokomisára pre migráciu Dimitrisa Avramopulosa o ďalšie peniaze. Podľa jeho slov však následná vojenská operácia tureckej armády v severnej Sýrii situáciu ešte viac skomplikovala, pretože EÚ sa nechce zapojiť do pokusov tureckej vlády o presťahovanie utečencov do severovýchodnej Sýrie pod kontrolou tureckej armády, odkiaľ sa snaží vytlačiť Kurdov, a odmieta financovať akékoľvek turecké vojenské akcie.


Bašternáka zatiaľ nevypočuli, obvinenie nebolo podľa Gašpara účelové

Trestný čin sa mal stať ešte v apríli 2012 a vzťahuje sa naň zákon, ktorý platil v tom období.

BRATISLAVA. Právna kvalifikácia v prípade obvineného Ladislava Bašternáka účelová nie je, policajný vyšetrovateľ postupoval podľa Trestného zákona účinného v čase, keď malo dôjsť k spáchaniu skutku. Obvinený podnikateľ zatiaľ vypočutý nebol. Na tlačovej besede to uviedol prezident Policajného zboru Tibor Gašpar. "Koná sa v súlade so zákonmi, nie je možná iná cesta ako táto," povedal Gašpar na margo obvinenia Bašternáka z trestného činu neodvedenia dane a poistného. Pripomenul, že predmetný trestný čin sa mal stať ešte v apríli 2012 a vzťahuje sa naň Trestný zákon, ktorý platil v tom období. "Kedy bolo podané problémové daňové priznanie," skonštatoval Gašpar. K zmene Trestného zákona, ktorý by teoreticky umožňoval vzniesť podnikateľovi obvinenie za iný trestný čin, došlo podľa policajného prezidenta až v októbri 2012. "Nemohla sa použiť iná právna kvalifikácia, nehľadajte v tom nič iné," uviedol Gašpar. Podľa medializovaných informácií, v zmysle Trestného zákona, pri právnej kvalifikácii, za ktorú bolo vznesené obvinenie, by do úvahy mohla prichádzať účinná ľútosť. Mohlo by to znamenať, že ak by obvinený uhradil spôsobenú škodu vo výške takmer dva milióny eur, mohla by po splnení zákonných podmienok trestnosť jeho činu zaniknúť. Podľa vyjadrenia Gašpara, obvinený zatiaľ žiadnu iniciatívu v tomto smere nevyvinul a dokonca ešte nebol ani vypočutý v procesnom postavení obvineného.


TECH_FMVedci rozlúštili záhadu, ako včely dokážu lietať

Ak pochopíme lietanie včiel, môžeme to využiť v našich prístrojoch.

Keď sa matematici pozreli na svoje vzorce, zistili, že to možné nie je. Že včely jednoducho nedokážu lietať. Akurát tom tým včelám nikto nepovedal. Populárna anekdota nie je úplným výmyslom. V tridsiatych rokoch naozaj výpočty ukázali, že včely by nemali byť schopné letu. Ale keďže letu zjavne schopné sú, ukrývajú neznámu záhadu. Až o mnoho desaťročí neskôr výskumníci prišli s hypotézou, ako to je možné. Teraz sa však ukázalo, že ani to nebola pravda. Čo vedci tvrdili v deväťdesiatych rokoch? Čo majú spoločné drobné tornáda a včely? A ako je vôbec možné, že včely naozaj lietajú? Vypočujte si podcast TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Polícia v Čiernej Hore zatkla 17 pašerákov migrantov

Jedného človeka zatkli aj v Chorvátsku a troch v Bosne a Hercegovine.

ANKARA. Polícia v Čiernej Hore zatkla 17 ľudí podozrivých z pašovania migrantov, ktorí sa chceli cez Balkán dostať do západnej Európy. Ako v utorok oznámila, medzi podozrivými sú aj dvaja policajti. Všetky zadržané osoby čelia obvineniam, že od mája minulého roku nelegálne prevážali migrantov v skupinách, ktoré pozostávali z piatich až desiatich ľudí, z Albánska cez Čiernu Horu a ďalej do Bosny a Hercegoviny a Chorvátska - členského štátu Európskej únie. Jedného človeka zatkli aj v Chorvátsku a troch v Bosne a Hercegovine, uviedla polícia. Na Balkáne uviazli tisícky migrantov, ktorí sa usilujú dostať sa do bohatších štátov Európskej únie. Portál Klix.ba v utorok informoval, že odmínovací tím v Bosne a Hercegovine náhodou našiel v lese pri Čiernej Hore skupinu desiatich migrantov, vrátane žien a detí, ktorí boli vyčerpaní a v zlom stave.


PÍŠE JURAJ MESÍKZ Bratislavy Putinovi s láskou

Hlavné mesto nakupuje zastarané naftové autobusy, zatiaľ čo vo vyspelých krajinách už je trendom prechod na elektrický pohon. Robíme nielen službu Rusku, ale aj krok späť.

Autor je publicista Po tom, čo americkí voliči obdarovali podplukovníka KGB hodnotnými vecnými darmi v podobe duchovných bratov a obchodných partnerov v Bielom dome, v Štátnom departmente, v Agentúre pre ochranu prostredia a v ďalších úradoch Washingtonu, otcovia a matky Bratislavy sa rozhodli nezaostať a pridať sa aspoň svojím skromným dielom k radu darcov. Kým sa nedohodnú na udelení čestného občianstva, začali aspoň skromným rozhodnutím, že Bratislava nakúpi 88 nových autobusov za 24 miliónov eur. Dar by to bol najhodnotnejší, keby autobusy doviezli priamo z Moskvy. Ak by to nevyšlo, keď neprší, nech aspoň kvapká. Ak Bratislava nedovezie autobusy z matičky Rusi, budú to aspoň nafťáky. Veď odkiaľ máme na Slovensku prakticky všetku ropu? Áno, správne – odtiaľ Žarty bokom: zhruba osemdesiat autobusov bratislavskej MHD je po lehote životnosti, desiatky z nich majú viac ako dvadsať rokov, majú vysokú poruchovosť, vysokú spotrebu, hlučnosť, dymia... Vyradiť staré a nakúpiť nové dáva zmysel. Otázka je aké. Odpoveď primátora Nesrovnala a 45 mestských poslancov a poslankýň stojacich na prahu roku 2017 znie: „naftové“! Znečistenie ovzdušia zabíja v Európe podľa eurokomisára Vella ročne 450-tisíc ľudí. Väčšina z nich zomiera v mestách. V postkomunistickej Európe ich je vzhľadom na oveľa horšie znečistenie ovzdušia neproporčne veľa. Doprava a zvlášť toxické častice, vznikajúce pri spaľovaní v dieselových motoroch, sú v mnohých mestách hlavným známym vinníkom. Týka sa to aj zdravia a životov Bratislavčanov, od detí po najstarších. Potiaľ zdravie. Teraz ekonomika: náklady Dopravného podniku Bratislavy v roku 2014 dosiahli podľa výročnej správy sumu cez 108 miliónov eur, z nich náklady na energie a materiály predstavovali 25 percent. Koľko šlo presne na naftu z výročky ľahko nezistíte, ale rádovo pôjde o sumu zhruba 15 miliónov eur ročne, možno viac. Mestskí páni by mali vedieť presne koľko. Mohol by Dopravný podnik Bratislavy nakúpiť autobusy, ktoré by nezamorovali mesto toxickými emisiami ani hlukom a súčasne by mali každý rok niekoľkonásobne nižšie náklady na palivá a údržbu? Navyše také, ktorých prevádzka by neslúžila na financovanie ruského militarizmu spolu s každým litrom spálenej nafty? Odpoveď je áno. Stačí k tomu namiesto 88 dymiacich naftových „putinčíkov“, kúpiť 88 moderných elektrobusov. Ako každá novinka, aj táto predstavuje vykročenie z komfortnej zóny toho, čo desaťročia poznáme – teda od hlučných a dymiacich naftových autobusov – do neznámeho ticha bez emisií. Ale ak sa tak primátor mesta a mestskí páni v mene „urbis et orbis“ ešte rozhodnú urobiť, nebude to žiadny experiment. V mestách Európy a Číny dnes jazdia tisícky elektrobusov, ktoré vyrábajú renomované firmy ako Volvo, Mercedes Benz či Solaris, ktorých staré naftové autobusy, mimochodom, už roky jazdia aj po Bratislave. Nákupná cena elektrobusu môže byť v dnešnej dobe ešte vyššia ako cena oveľa zložitejšieho dieselového autobusu, ale výrazné úspory na ročnej spotrebe paliva umožňujú financovanie napríklad formou energy contracting performance, teda splácaním úsporami na palive. Argument proti nie je ani nedostatok nabíjacích staníc: už dnes ich máme po celom Slovensku pomerne dosť a zahustiť sieť v Bratislave tak, aby vyhovovala potrebám MHD, nie je žiadny technický, logistický, časový a dokonca ani finančný problém. Len na porovnanie, nórske Oslo s porovnateľnou populáciou ako má Bratislava, bude mať v roku 2020 – teda už o tri roky – 100 percent hromadnej dopravy poháňanej nefosílnymi zdrojmi energie, najmä elektrinou. Iste, Slovensko nie je Nórsko a Bratislava nie je Oslo, hoci sa primátor ešte vo svojej volebnej kampani rád odvolával na vyspelé európske mestá. Čo bolo, bolo, pamäť vybledla, ale určite to nie je dôvod, aby sme boli Burkinou Faso a Ouagadougou. Slovensko by mohlo mať aj inú tvár, ako tú, čo nosí Bašternákov birmovaný komunista v baníckom mundúre, čo rozdáva kamarátom alobalové brikety za 1 miliardu eur. Na to, aby sme tak ako bratia Česi práve v týchto dňoch spúšťali výrobu revolučných batérií HE3DA smerujúcich k prelomu v energetike a elektrickej doprave, žiaľ, nemáme. Ale keď už nie dopredu, aspoň dozadu by sme ísť nemali. Ak to časť Slovákov aj ťahá k ruským stepiam a do stredoveku, aspoň Bratislava by sa mohla držať kurzu budúcnosť a západ. Kúpa 88 naftových autobusov v roku 2017 nie je cesta do Nórska ani inej vyspelej krajiny. Ak by sa uskutočnila, bola by výrazom ľahostajnosti mesta k zdraviu svojich občanov a jeho rezignáciou na snahu o technologický pokrok. Na najmenej 10 rokov by zakonzervovala Bratislavu v zajatí dožívajúcej, od ropy závislej technológii. Bol by to však určite vítaný darček hlavného mesta Slovenska podplukovníkovi KGB: po ňom by mohlo prísť aj čestné občianstvo, v stopách iného čestného občana Bratislavy a jeho vzoru Stalina. Bratislava svet možno nespasí, ale môže sa rozhodnúť byť súčasťou riešenia problému a nie súčasťou problému. Veľmi jednoducho: forget diesel, go electric! Tento text ste mohli čítať vďaka tomu, že platíte za obsah. Vážime si to.


Do Čierneho mora vplával americký torpédoborec, je pod dohľadom Ruska

Loď je pod nepretržitým dohľadom pobrežných radarových zariadení Čiernomorskej flotily.

MOSKVA. Ruské ministerstvo obrany v pondelok informovalo, že Čiernomorská flotila nepretržite monitoruje americký torpédoborec USS Ross, ktorý vplával do Čierneho mora v nedeľu 14. apríla. Národné centrum pre riadenie obrany pri ruskom ministerstve obrany v pondelok podľa agentúry TASS spresnilo, že americký torpédoborec je od okamihu vplávania do Čierneho mora pod nepretržitým dohľadom pobrežných radarových zariadení Čiernomorskej flotily. Okrem toho "priamu kontrolu" činnosti americkej vojnovej lode vykonáva hliadkovacia loď Vasilij Bykov a prieskumná loď Ivan Churs z Čiernomorskej flotily," dodala agentúra TASS. Agentúra Interfax informovala, že miestom stálej dislokácie torpédoborca USS Ross v Európe je španielska vojenská základňa v meste Rota v Andalúzii. USS Ross je súčasťou programu na vybudovanie európskeho fázového adaptívneho protiraketového obranného systému. Americké torpédoborce často vstupujú do Čierneho mora. Aktivita amerického námorníctva v Čiernom mori sa zintenzívnila po vypuknutí krízy na východnej Ukrajine, konštatoval Interfax.


SME 25 ROKOVRok 2010: Prekážali mu susedia. Zastrelil ich

Streľba v Bratislave

Vyhrala Radičová

Medzi Ficom a Ficom

Pri masakre na koci letných prázdnin v roku 2010 zastrelil Ľubomír Harman v Devínskej Novej Vsi sedem ľudí. A nakoniec i seba.

BRATISLAVA. Správal sa ako boh. Určoval, kto zomrie a kto bude žiť. „Zavri, lebo ti odstrelím hlavu," povedal susede, keď sa išla pozrieť na chodbu, čo sa robí. Na ušiach mal modré slúchadlá a v rukách samopal. Ľubomír Harman (48) z bratislavskej Devínskej Novej Vsi predposledný prázdninový deň v roku 2010 zabil sedem ľudí a po tom, ako ho smrteľne zranil jeden z kukláčov, spáchal samovraždu. Jeho masaker bol druhým najväčším v histórii Slovenska. Počtom obetí (desať) ho predstihlo len vystrieľanie gangu pápayovcov v roku 1999 v bare Fontána v Dunajskej Strede. Masaker v Devínskej viedol vtedajšieho ministra vnútra Daniela Lipšica (KDH) k tomu, že pre držiteľov zbraní zákonom nariadil psychotesty. Policajti, ktorí proti Harmanovi zasahovali len s obyčajnými pištoľami, zas dostali do výzbroje samopaly. Harmanovo vyčínanie spustilo aj jednu z najkontroverznejších káuz známu ako Bonanno. Nový čas napísal, že na stretnutí sudcov v roku 2010 v Rajeckých Tepliciach vítal v bare Bonanno právnik na dôchodku Tibor Péchy jeho účastníkov s modrými slúchadlami na hlave a maketou samopalu. Nápadne svojím vzhľadom pripomínal Harmana. Sudcovia denník zažalovali a ten sa mal jednému z nich, Danielovi Hudákovi, ospravedlniť. Ústavný súd však tento rok v apríli rozhodol, že tak Nový čas nemusí urobiť. „Pozerali sme sa do očí," opísal denníku SME na začiatku septembra 2010 dôchodca Vincent Fratrič posledné sekundy života Jozefa Putika. Pred Harmanom sa snažil ukryť za Fratričov chrbát. Držal ho okolo pása a prosil o pomoc. Márne. Harman cez Fratričovo plece naňho namieril samopal a vystrelil. Dôchodca pocítil hlaveň zbrane priamo pri hlave, ale prežil. „Harman strieľal iba po tých, o ktorých si myslel, že mu ubližujú," vysvetlil jeho selektívne zabíjanie psychológ Karol Kleinmann. Hoci sa krátko po tragédii hovorilo o tom, že Harman zabíjal na základe farby pleti, pri identifikácii obetí sa zistilo, že Rómom bola iba jedna z nich. Putik. Ten do bytu Harmanovej susedy Jozefy Slezákovej chodil navštevovať svojho syna Jozefa, ktorého mal s dcérou Slezákovej Máriou. V jednoizbovom byte okrem nich troch býval ešte ďalší Slezákovej vnuk Stanislav Slezák. Rodinu susedia vnímali síce ako chudobnú, ale slušnú. Zlé meno jej robila len ďalšia Slezákovej dcéra Ružena Halászová so svojou dcérou Michaelou. Pôvodne od svojej mamy bývala iba šesť vchodov na ulici Pavla Horova. Správala sa však príliš hlučne, susedia proti nej spísali petíciu, a tak musela odísť do ubytovne. Halászová často chodievala k mame aj s dcérou na kávu. Stará pani ju však podľa susied, s ktorými sa rozprával denník SME, nikdy nepustila dnu. Sedeli len na lavičke na chodbe a bolo ich počuť. Tak to zrejme bolo aj v osudný pondelok 30. augusta krátko pred desiatou doobeda. Aby si Halázsová pred Harmanom zachránila život, utiekla do bytu k mame. Bolo to prvýkrát, čo ju pustila dnu. Avšak nepomohlo jej to. Ju aj všetkých príbuzných Slezákovej Harman zastrelil. Dôvodom jeho streľby tak boli skôr zlé susedské vzťahy než jeho rasizmus. Okrem susedov Harman po tom, ako vyšiel z bytovky, zastrelil aj Gabrielu Košťálovú, ktorá sa išla na balkón pozrieť, čo sa vonku deje. Harmana považovali ľudia, ktorí ho poznali, za samotára a čudáka. Väčšina z oslovených sa zhodla na tom, že ich nikdy nepozdravil. Bol slobodný a v garsonke vedľa Slezákovej žil sám. V čase tragédie bol už dva roky nezamestnaný. Finančne ho podporoval jeden člen rodiny. Okrem rodičov mal aj brata a sestru. Pri vypočúvaní políciou povedali, že bol nekonfliktný. To isté tvrdili aj jeho bývalí zamestnávatelia a šéf Zväzu vojakov v zálohe Miroslav Jánoš. Harman bol členom zväzu. Mal zbrojný preukaz, ale psychotesty neabsolvoval. Doma mal celý arzenál zbraní. Samopal, ktorý vlastnil, mal podľa polície upravený na streľbu dávkami. Zúčastňoval sa aj na streleckých súťažiach. Bol však podľa Jánoša len priemerným strelcom.


Policajti dostali desiatky návrhov na miesta, kde by mali merať rýchlosť

Akcia rýchlostný maratón sa uskutoční 19. až 20. apríla.

BRATISLAVA. Desiatky podnetov dostali policajti hneď v prvý deň, počas ktorého mohla verejnosť navrhovať úseky, kde by policajti mali merať rýchlosť počas dopravno-preventívnej akcie Rýchlostný maratón 2017. Na stránke minv.sk zaevidovali 53 podnetov, niekoľko desiatok návrhov prišlo aj na facebook.Dvadsaťštyrihodinová dopravná akcia Rýchlostný maratón 2017 sa uskutoční 19. až 20. apríla a miesta kontrol môže verejnosť posielať už tretí rok po sebe. Svoj tip môže každý zaslať ešte do 9. apríla do 22:00 na stránke ministerstva vnútra, prípadne aj na facebooku, informovala hovorkyňa Prezídia Policajného zboru Denisa Baloghová. Po vyhodnotení všetkých námetov zostavia policajti zoznam Top navrhovaných úsekov. Napriek tomu, že ide o preventívnu akciu, závažné priestupky budú policajti riešiť nekompromisne, dodala Baloghová.Okrem Slovenska sa do tejto preventívnej akcie zapoja Cyprus, Česká republika, Nemecko, Španielsko, Estónsko, Fínsko, Maďarsko, Chorvátsko, Taliansko, Írsko, Luxembursko, Litva, Lotyšsko, Portugalsko, Rumunsko, Slovinsko, Srbsko, Veľká Británia.


Obvineným v kauze Technopol by mohli zrušiť milosti, návrh ide do druhého čítania

BRATISLAVA. Obvineným v tzv. kauze Technopol by mohli zrušiť milosti udelené exprezidentom Michalom Kováčom. Poslanci Národnej rady Slovenskej republiky v stredu posunuli do druhého čítania návrh ústavného zákona, ktorý by to umožnil. Návrh zákona predložili poslanci za OĽaNO. Poslanci sa odvolávali aj na to, že jedným z hlavných aktérov tejto kauzy je podnikateľ Marian Kočner, ktorý je obvinený v prípade objednávky vraždy novinára Jána Kuciaka a Martiny Kušnírovej. Obžalovaný je tiež za falšovanie zmeniek TV Markíza a marenie spravodlivosti. Predkladateľom návrhu išlo podľa ich slov predovšetkým o objektívne vyšetrenie káuz spojených s Technopolom, čomu bránia udelené milosti, "a tak chránia tých, ktorí by sa mali za svoje podvody a iné trestné činy zodpovedať pred súdom". V kauze Technopol už bola zrušená milosť pre Michala Kováča mladšieho, syna exprezidenta Kováča. Rozhodnutie bolo súčasťou zrušenia tzv. Mečiarových amnestií, o ktorom rozhodla NR SR v apríli 2017. Poslanci sa odvolávali tiež na to, že pred dvomi rokmi boli zrušené len rozhodnutia o udelení milostí, ktoré sa týkali Kováča mladšieho, avšak nie ďalších obvinených v tejto kauze. Líder koaličného Mosta-Híd Béla Bugár vtedy na otázku, prečo nebola zrušená milosť aj Marianovi Kočnerovi, odvetil, že to bol kompromis vo vládnej koalícii. Podobným návrhom sa už plénum zaoberalo v decembri minulého roka. SaS vtedy predložila návrh ústavného zákona, ktorý by prinášal zrušenie milosti pre Mariana Kočnera v kauze Technopol. Návrh poslanci neschválili. V apríli 2017 rozhodla NR SR o zrušení tzv. Mečiarových amnestií z 3. marca a 7. júla 1998 a milosti exprezidenta Michala Kováča svojmu synovi z 12. decembra 1997. Právomoc rušiť protiprávne amnestie či individuálne milosti prezidenta dala parlamentu zmena ústavy. V kauze Technopol ide o spor, v ktorom sa rozhoduje, kto je vlastníkom firmy. Podľa právnikov firmy, ktorá zastupuje vlastníkov okolo podnikateľa Pavla Páveka, sa spor týkal významnej časti doterajšieho konania. Podvod mal presahovať výšku dvoch miliónov amerických dolárov. Parlament neposunul do druhého čítania novely zákona z dielne opozičných poslancov. Líder OĽaNO Igor Matovič navrhoval, aby sa výpočet platu poslanca NR SR odvíjal od medziročného nárastu priemernej mesačnej nominálnej mzdy zamestnanca v hospodárstve Slovenskej republiky zverejneného Štatistickým úradom SR. Nezaradení poslanci a členovia mimoparlamentnej strany Spolu Viera Dubačová a Miroslav Beblavý nepochodili s návrhom, ktorý by umožnil odoberať podvodne nadobudnuté akademické tituly. Dnešná legislatíva neumožňuje absolventovi udelený titul odobrať ani v prípade, že sa preukáže podvod pri jeho získaní.


Vedci by chceli do zubnej pasty pridávať umelý hlien

Zložka ľudských slín pomáha chrániť zuby pred vznikom kazu.

BRATISLAVA. Špeciálne zubné pasty, nite, ústne vody. V boji proti zubnému kazu ľudia obetujú nemalé prostriedky. Účinná a bezplatná ochrana zubov sa pritom celý čas nachádza v ústach. Sú ňou hlieny. Na rozdiel od zubnej pasty a ústnej vody, ktoré baktérie zabíjajú, mucíny prirodzene bránia baktériám usadiť sa na zube. Uvádza to štúdia, ktorú uverejnil časopis Applied and Environmental Microbiology. Hlien, spolu s kožou a slzami, tvorí prvú ochrannú líniu proti chorobám. Spolu tvoria fyzickú bariéru, ktorá bráni telo pred baktériami. Vrstva hrubého a dobre hydratoveného hlienu pokrýva všetky vlhké epitelové obloženia tela ako sú ústa, tráviaci trakt a pľúca. Mucíny môžu telo ubrániť pred infekciou dýchacích ciest, žalúdočnými vredmi a, ako naznačujú niektoré štúdie, dokonca aj HIV. V hliene sa nachádzajú kľúčové proteíny, takzvané slinné mucíny MUC5B, ktoré ochraňujú zuby pred baktériami Streptococcus mutans. Baktéria sa prichytáva na zuboch a vytvára povlak. Vylučuje pritom leptavú kyselinu, ktorá rozpúšťa zubnú sklovinu a spôsobuje kaz. Výskumníci z Harvardu a MIT izolovali proteín MUC5B zo slín dobrovoľníkov. Následne testovali účinok hlienu na kultivovaných baktériách, ktorými pokryli umelé modely zubov. Tvorba bakteriálneho biofilmu na zuboch je najväčšia v prítomnosti sacharózy. Ak zuby plávali v roztoku so slinnými mucínmi, hlien bránil priliehaniu baktérií na povrch modelu. Tvorbe biofilmu bránil tak, že udržiaval baktérie v planktonickej forme. Výskumníci si zatiaľ nie sú úplne istí mechanizmom, akým hlien ochraňuje zuby. Je možné, že MUC5B obklopuje baktérie v pavučine, ktorá zachytáva škodlivú kyselinu. Hlien môže tiež tvoriť baktérie odpudzujúci povlak na povrchu zubov alebo dokonca vypnúť gény baktérií, ktoré sa podieľajú na tvorbe biofilmu. V každom prípade, mucíny pomáhajú udržiavať v ústach bakteriálnu rozmanitosť. Baktérie síce nezahubia, ale pomáhajú neutralizovať vylučované toxíny. Poznatky štúdie sa teraz vedci snažia prehĺbiť a nasmerovať do vývoja umelého hlienu, ktorý by sa dal pridávať do zubnej pasty alebo žuvačky. Možné využitia umelého hlienu dokonca presahujú ľudské ústa - mohol by chrániť povrch potravín, alebo lodí. DOI: 10.1128/AEM.02573-14


Trudeau sa ospravedlnil za rasistický mejkap počas večierka

MONTREAL. Kanadský premiér Justin Trudeau, ktorý v súčasnosti vedie kampaň pred októbrovými voľbami, sa v stredu ospravedlnil za to, že mal na tvári "rasistický" tmavý mejkap počas večierka na škole, kde pred 18 rokmi učil. "Teraz uznávam, že to bolo niečo rasistické. Hlboko ľutujem, že som niečo také urobil," povedal na tlačovej konferencii. Dodal, že urobil chybu a požiadal Kanaďanov, aby mu odpustili. Americký časopis Time zverejnil čierno-bielu fotografiu vtedy 29-ročného Trudeaua zo školského večierka nazvaného Arabské noci z roku 2001. Na hlave mal turban, na sebe habit, pričom na tvári, krku a rukách mal tmavý mejkap. Jagmeet Singh, líder kanadskej Novej demokratickej strany, označil fotografiu za "urážlivú". Podľa septembrových výsledkov prieskumu spoločnosti Nanos Research má Trudeauova liberálna strana pred voľbami podporu 34,6 percent a konzervatívci 30,7 percenta. Prieskumy naznačujú, že Trudeau by vo voľbách nemusel získať dostatočný počet kresiel na to, aby mohol vládnuť samostatne. Agentúra Reuters v tejto súvislosti pripomenula premiérove chybné kroky, ktoré zapríčinili pokles jeho popularity. Bývalá ministerka spravodlivosti a generálna prokurátorka Jody Wilsonová-Raybouldová odstúpila vo februári z funkcie. Kritizovala pritom "sústavné" a "neprípustné" úsilie vysokopostavených činiteľov blízkych premiérovi, ktorí sa ju snažili odradiť od stíhania veľkej strojárskej spoločnosti SNC-Lavalin v prípade podozrení z korupcie. V súvislosti s týmto škandálom odstúpila aj ministerka financií Jane Philpottová. Trudeau v auguste uznal, že porušil etické pravidlá tým, že sa pokúsil ovplyvniť prípad spoločnosti SNC-Lavalin. Odmietol sa však ospravedlniť a argumentoval tým, že mal v úmysle chrániť pracovné miesta. Konzervatívny líder Andrew Scheer sa vyjadril, že Trudeau stratil morálnu autoritu na vládnutie.


Ako vás zmení behanie?

Rady kondičnej trénerky

Ako začať plávať

Rady športového lekára

Ako vás zmení behanie?

Prečo začať behať?

Tento šport môže robiť naozaj každý, pretože nepotrebujete nič iné, len kvalitné bežecké tenisky.

Bicyklovanie, plávanie, kolektívne športy ako squash či tenis, ale aj návšteva fitnescentra – všetky tieto športy sú náročné na logistiku, pretože si musíte v nabitom dni nájsť čas, aby ste sa dostali tam, kam treba. Musíte mať výstroj a navyše pri niektorých platíte nemalé vstupné alebo osobného trénera. Beh je nenáročný. Stačí kvalitná obuv a nejaké oblečenie. Behať môžete v parku, po hrádzi pri rieke, ako aj kúsok za mestom či obcou. Stačí vám hodinka ráno alebo cestou z práce. Zdravotné prínosy, ktoré vám behanie dá, sú úžasné. Ale aj napriek všetkým týmto benefitom je behanie stále skôr športom mestských čudákov či fanatikov. Behanie je totiž práca. Fyzická aj duševná naraz. To, čo vyzerá tak jednoducho a lákavo – dnes si pôjdem zabehať – sa už po prvých sto metroch zvyčajne zmení na boj o prežitie a túžbu vzdať to, otočiť sa a vychádzkovou chôdzou sa vrátiť domov. Boj o každý nádych, búšenie srdca, únava v nohách a napokon aj nekonečná jednotvárnosť behania, to sú faktory, ktoré pokoria každého a zvíťaziť nad nimi môžete len vy sami. Nikto vám nepomôže. Tú vnútornú silu si musíte nájsť v sebe, doslova si ju vypestovať, naučiť sa motivovať a nevzdať sa, keď už toho máte dosť. Práve toto je na behaní najťažšie –že vám nikto nepomôže a na víťazstvo ste úplne sami. Behanie nie je boj s kilometrami a dychom, ale boj so sebou samým. Muž či žena po štyridsiatke – ale aj po päťdesiatke – majú len dve možnosti: buď vzdať boj so starnutím, chorobami, stratou motivácie, alebo začať bojovať. Väčšina sa vzdá, pretože je to pohodlné a akosi „prirodzené“ – nad starnutím sa zvíťaziť nedá a tých desať kilogramov nadváhy, no čo už s tým. Tí, čo sa vzdať nechcú, začnú s nejakým amatérskym športom a beh z toho logicky vychádza najlepšie. Je to „lacný“ šport, chudne sa pri ňom, odbúrava stres a zvyšuje sa telesná i duševná odolnosť. Ten, kto pri behaní vydrží a dosiahne odporúčanú bežeckú dávku trikrát týždenne po hodinke, akoby prekročil akúsi neviditeľnú hranicu a po polroku si uvedomí, že beh ho zmenil. Nielen fyzicky, ale aj duševne – boj s vlastnou lenivosťou zvyšuje sebadôveru, dodáva vnútorný pokoj a odolnosť proti stresu a depresiám. Takže každému, kto po štyridsiatke začne pociťovať vnútornú krízu, stratu motivácie, vyhorenosť či nemá chuť na sex, môžeme poradiť len jedno: začnite behať a vydržte. Behanie z vás urobí iného človeka. Krajšieho, vyrovnanejšieho a šťastnejšieho.


Česká Billa a Penny zneužili svoju silu, dostali rekordnú pokutu

Priznali vinu výmenou za zníženie pokuty.

BRNO. České obchodné reťazce Billa a Penny Market zo skupiny Rewe dostali od českého protimonopolného úradu (ÚOHS) pokutu 164 miliónov korún (približne 6,4 milióna eur) za zneužitie významnej trhovej sily. Úrad o tom informoval v tlačovej správe. Súhrnná pokuta je najvyššou právoplatnou sankciou, akú doteraz Úrad pre ochranu hospodárskej súťaže za zneužitie významnej trhovej sily uložil. Obe reťazce podľa ÚOHS požadovali od svojich dodávateľov poplatok, označovaný ako RBG bonus, išlo ale v podstate o poplatok za to, že od nich odoberajú tovar. Po novelizácii zákona o významnej trhovej sile z roku 2016, ktorý také poplatky zakázal, označovali poplatok za množstevnú alebo cenovú zľavu, ktorú im dodávateľ poskytuje, uviedol protimonopolný úrad. Spolu s reťazcami Billa a Penny Market dostala pokutu aj spoločnosť Rewe Buying Group (RBG) z rovnakej skupiny, ktorá poplatky administrovala. Práve podľa skratky jej názvu - RBG - boli poplatky označené ako RBG bonus. Rozhodnutie českého ÚOHS je právoplatné. Súhrnná pokuta je najvyššiou právoplatnou sankciou, akú doteraz ÚOHS za zneužitie významnej trhovej sily uložil. Jediná vyššia pokuta, 183 miliónov korún (približne 7,1 milióna eur) pre reťazec Globus z roku 2017, právoplatná nie je, pretože Globus proti nej podal rozklad. Skupina Rewe pokutu akceptovala. "Úrad vo svojom rozhodnutí dospel k záveru, že RBG bonus je vo všetkých vyššie uvedených podobách poplatkom bez reálneho protiplnenia, ktorý bol vyžadovaný bez oprávneného dôvodu a je nezákonný. Súčasne bol v niektorých prípadoch RBG bonus podmienkou dodávok potravín do predmetných obchodných reťazcov," uviedol predseda úradu Petr Rafaj. Rozhodnutie úradu aj pokuta už sú právoplatné, pretože reťazce pristúpili na takzvanú procedúru narovnania. Znamená to, že priznali vinu výmenou za zníženie pokuty o 20 percent. Proti rozhodnutiu tak už nemôžu podať rozklad ani ho napadnúť žalobou na súde.